**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 10 Ιανουαρίου 2023, ημέρα Παρασκευή και ώρα 11.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προεδρεύοντος αυτής, κ. Σταύρου Κελέτση, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία».

Στη συνεδρίαση παρέστησαν ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

 Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γκιουλέκας Κωνσταντίνος, Ζεμπίλης Αθανάσιος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Καλημέρα σας, κύριε Υπουργέ, κυρίες και κύριοι συνάδελφοι. Εισερχόμαστε στην πρώτη συνεδρίαση της συζήτησης του νομοσχεδίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία».

Η πρόταση από το Προεδρείο για τις επόμενες συνεδριάσεις μας και παρακαλώ γι’ αυτό να τοποθετηθούν μετά οι Εισηγητές μας, είναι η δεύτερη συνεδρίαση να γίνει τη Δευτέρα, 13.02.2023, στις 11.00, με την ακρόαση των εξωκοινοβουλευτικών προσώπων, η τρίτη συνεδρίαση να γίνει, την ίδια μέρα, στις 13.00, όπου θα έχουμε τη συζήτηση επί των άρθρων και βέβαια, η τέταρτη συνεδρίαση, δηλαδή η β΄ ανάγνωση να γίνει την Τετάρτη, 15.02.2023, στις 14.00.

Θα παρακαλούσα τους Εισηγητές να τοποθετηθούν για το θέμα των συνεδριάσεων και, ταυτοχρόνως, να μας προτείνουν, εάν είναι έτοιμοι, τον κατάλογο των εξωκοινοβουλευτικών προσώπων που θα ήθελαν να συμμετέχουν στην ακρόαση των φορέων, στη δεύτερη συνεδρίαση.

Τον λόγο έχει ο Εισηγητής της Πλειοψηφίας, κ. Κωνσταντίνος Κυρανάκης.

**ΚΩΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Καλημέρα, κύριε Πρόεδρε, συμφωνούμε με τον ορισμό των συνεδριάσεων, όπως τον ανακοίνωσε το Προεδρείο και προτείνουμε για την ακρόαση φορέων την Ε.Σ.Α.μεΑ, την Ανεξάρτητη Αρχή Προσβασιμότητας, την Ολομέλεια Δικηγορικών Συλλόγων και την Ομοσπονδία Δικαστικών Υπαλλήλων.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Ωραία. Θα θέλαμε μετά τις προτάσεις και γραπτώς για να τις έχουμε στο Προεδρείο.

Τον λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Καλημέρα σε όλους. Κύριε Πρόεδρε, πόσο είναι εφικτό να μεταφερθεί η Δευτέρα για την Τρίτη; Γιατί, τη Δευτέρα, στην Ολομέλεια, όπως γνωρίζετε, έχουμε το νομοσχέδιο για τα μουσεία. Καταλαβαίνετε ότι θα υπάρξουν πολλοί που θα θέλουν να τοποθετηθούν, οπότε θα ήθελα να το σκεφτείτε, αν μπορεί αυτό να μεταφερθεί την Τρίτη. Δηλαδή, οι εργασίες της Δευτέρας να μεταφερθούν την Τρίτη.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κοιτάξτε, σε πάρα πολλά νομοσχέδια συμπίπτουν πολλές φορές οι συνεδριάσεις της Ολομέλειας με τις συνεδριάσεις στις Επιτροπές. Κυρίως, το πρόβλημα το έχουν τα μικρά κόμματα που έχουν μικρή εκπροσώπηση. Τώρα, το να το συζητάμε από την πλευρά τουλάχιστον της Αξιωματικής αντιπολίτευσης, νομίζω είναι υπερβολή.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Το λέω γιατί και για μένα είναι σημαντικό.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Αλλά, νομίζω ότι η Επιτροπή αυτή είναι Δημόσιας Διοίκησης και Δικαιοσύνης, το νομοσχέδιο είναι Πολιτισμού, νομίζω ότι είναι και λίγο μεταξύ τους ξένα. Θα το δούμε, θα το δούμε, αλλά ας ακούσουμε και τις απόψεις των άλλων κομμάτων.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Προτείνουμε, επίσης, την Εθνική Συνομοσπονδία Ατόμων με Αναπηρία, την Ομοσπονδία Κωφών Ελλάδος, την Ένωση Δικαστών και Εισαγγελέων, την Ολομέλεια Προέδρων Δικηγορικών Συλλόγων, την Ομοσπονδία Δικαστικών Υπαλλήλων Ελλάδας, Πανελλήνιος Σύλλογος Ασθενών και Φίλων Πασχόντων από Λυσοσωμικά Νοσήματα, τον Πανελλήνιο Σύλλογο Παραπληγικών και τον Σύλλογο Ατόμων με Νόσο Crohn και ελικώδη Κολίτιδα και τα έχω έτοιμα, μπορείτε να τα παραλάβετε.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει η κυρία Γιαννακοπούλου.

**ΚΩΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του ΚΙΝΑΛ):** Συμφωνούμε με τον προγραμματισμό των συνεδριάσεων και έχω καλυφθεί από τους προλλαλήσαντες για τους φορείς, ιδιαίτερα για την Ε.Σ.Α.μεΑ, την Ολομέλεια Προέδρων Δικηγορικών Συλλόγων, την Ομοσπονδία Δικαστικών Υπαλλήλων Ελλάδας, αλλά και για όλους που έχουν κληθεί.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Μπορείτε να μας στείλατε την πρότασή σας με το email στην Γραμματεία; Για να την έχουμε και γραπτώς.

**ΚΩΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του ΚΙΝΑΛ):** Βεβαίως.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει ο κύριος Χήτας.

**ΚΩΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Καλημέρα, είμαστε καλυμμένοι από φορείς. Τώρα, για τις συνεδριάσεις, από τη στιγμή που έχουμε και την εναλλακτική του Webex, εγώ αντιλαμβάνομαι το πρόβλημα, αλλά μπορούμε να το καλύπτουμε με παρουσία στο Webex.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Ωραία, κύριε Χήτα, άρα συμφωνείτε με τον προγραμματισμό;

**ΚΩΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Δεν συμφωνώ, γιατί είμαστε και λίγοι βουλευτές και είμαι και βουλευτής επαρχίας, δηλαδή, θα φύγουμε σήμερα και θα έρθουμε Δευτέρα, αλλά νομίζω ότι μπορεί να βρεθεί λύση αν δεν αλλάξει ο προγραμματισμός με το Webex.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει η κυρία Απατζίδη.

 **ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κύριε Πρόεδρε, έχουμε καλυφθεί. Όσον αφορά στις συνεδριάσεις, το πρόβλημα το αντιμετωπίζουν, σίγουρα, τα μικρότερα Κόμματα - το γνωρίζουμε πάρα πολύ καλά. Τώρα, αν θα μπορούσε να μεταφερθεί σε κάποια άλλη μέρα, αλλά και πάλι να γίνει η Ολομέλεια την Πέμπτη, θα ήταν το ιδανικό για εμάς τουλάχιστον, γιατί καταλαβαίνετε ότι οι συνεδριάσεις είναι πάρα πολλές στο Κοινοβούλιο για εμάς.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τελειώσαμε νομίζω με τους εισηγητές. Μένουμε στην εκκρεμότητα της συναδέλφου της κυρίας Κομνηνάκα.

Ο κ. Ξανθόπουλος κάτι θέλει να πει.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, με καταλαβαίνετε πάρα πολύ καλά. Ως βουλευτής επαρχίας, θέλω να συνεπικουρήσω στο αίτημα «όχι τη Δευτέρα». Ήδη, έχουμε ανειλημμένες υποχρεώσεις και λόγω της συγκυρίας τώρα που διάγουμε, καταλαβαίνετε ότι είναι πολύ δύσκολο να είμαστε και στις κοινοβουλευτικές μας υποχρεώσεις επαρκείς και στις εκτός του Κοινοβουλίου. Θα σας παρακαλούσα να πάει Τρίτη και Τέταρτη, εφόσον έχετε επιλέξει την Πέμπτη ως ημέρα συνεδρίασης, αλλά, τουλάχιστον, Τρίτη και Τέταρτη.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κύριε Ξανθόπουλε, ως βουλευτής επαρχίας και της ίδιας ευρύτερης Περιφερείας, σας αντιλαμβάνομαι πλήρως, αλλά, από ό,τι μου λένε εδώ κι από τη Γραμματεία, πρώτον, υπάρχει ένα θέμα με τις συνεδριάσεις των αιθουσών, διότι υπάρχουν πάρα πολλά νομοσχέδια, τα οποία είναι σε Επιτροπές και δεύτερον, ότι και την Τρίτη, δηλαδή, και τις άλλες μέρες, θα υπάρχει πάλι νομοσχέδιο - μπορεί άλλου Υπουργείου - στην Ολομέλεια. Κατά συνέπεια, πάντα θα υπάρχει το ίδιο θέμα. Άρα, φοβάμαι ότι δε μπορούμε να αλλάξουμε τον προγραμματισμό μας.

Ο κ. Κυρανάκης έχει τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Το νομοσχέδιο που συζητάμε σήμερα, κανονικά, θα έπρεπε να είναι ένα από τα θέματα, στα οποία υπάρχει σύμπλευση, συναίνεση και συνεννόηση των πολιτικών Κομμάτων. Είναι από τα ζητήματα που, πολύ ειλικρινά, θεωρώ ότι όλοι όσοι έχουν περάσει από την Κυβέρνηση αυτής της χώρας, κάτι έχουν προσπαθήσει, σε κάποιον τομέα έχουν προσφέρει και σίγουρα η πραγματική πρόοδος στον Τομέα της Ισότητας, την οποία όλοι διεκδικούμε και της ισότιμης πρόσβασης για τους ανθρώπους με αναπηρία, τους συνανθρώπους μας με αναπηρία ή με αναπηρίες είναι ένα θέμα, το οποίο θα έπρεπε να μας ενώνει.

Αυτό, φυσικά, θα κριθεί από τη στάση της Αξιωματικής Αντιπολίτευσης, η οποία έχει ανακοινώσει ότι «δεν ψηφίζει κανένα νομοσχέδιο». Θα ήθελα, πραγματικά, να δω και σε αυτή την προσπάθεια που γίνεται από την Κυβέρνηση στο πλαίσιο της ευρύτερης στρατηγικής για την πρόοδο και την ενδυνάμωση των δικαιωμάτων των Ανθρώπων με Αναπηρία, τι στάση θα κρατήσει η Αξιωματική Αντιπολίτευση.

Η αντιμετώπισή μας απέναντι σε αυτούς τους ανθρώπους είναι ο πραγματικός καθρέφτης της κοινωνίας μας. Αντανακλά τον χαρακτήρα που έχουμε ως κοινωνία και νομίζω ότι το σύνολο των πρωτοβουλιών που έχει αναλάβει η Κυβέρνηση τα τελευταία 3,5 χρόνια, κυρίως η προσπάθεια που γίνεται με τον προσωπικό βοηθό, αλλά και όχι μόνο, είναι μια προσπάθεια, την οποία πρέπει να στηρίξουν όλοι.

Με αυτό, λοιπόν, το νομοσχέδιο ερχόμαστε να διορθώσουμε, να βελτιώσουμε το σύνολο των νομοθετημάτων και των νομικών κειμένων της χώρας σε μία σειρά από ζητήματα που αφορούν στην ορολογία.

Αφορούν την ορολογία, την οποία χρησιμοποιούμε κι εμείς καθημερινά, πολλές φορές ασυναίσθητα, πολλές φορές χωρίς να το σκεφτόμαστε, αν αυτό προσβάλλει ή αν ενοχλεί ή αν σε κάθε περίπτωση δεν αντανακλά την πραγματικότητα, την οποία βιώνουν οι άνθρωποι με αναπηρία.

Χωρίζεται σε τρεις άξονες ουσιαστικά. Ο πρώτος άξονας αφορά την αρχή της μη διάκρισης, η οποία αποτελεί μία από τις γενικές αρχές της Σύμβασης των Ηνωμένων Εθνών για τα Δικαιώματα των Ανθρώπων με Αναπηρία, αναγνωρίζοντας ότι τα άτομα με αναπηρία αποτελούν τη μεγαλύτερη μειονότητα παγκοσμίως, περίπου 1 δισεκατομμύριο παγκοσμίως ανήκουν σε αυτήν την -σε εισαγωγικά- μειονότητα, τα δικαιώματά της οποίας παραβιάζονται συστηματικά. Με την προτεινόμενη ρύθμιση λοιπόν επιδιώκεται η κατοχύρωση της αρχής της ίσης μεταχείρισης, ανεξαρτήτως αναπηρίας ή χρόνιας πάθησης, πέραν των τομέων της εργασίας και απασχόλησης όπως προβλέπεται στην παράγραφο 1 του άρθρου 3 του ν.4443/2016 στους τομείς της κοινωνικής προστασίας, συμπεριλαμβανομένης της κοινωνικής ασφάλισης και της υγειονομικής περίθαλψης, δεύτερον των κοινωνικών παροχών και φορολογικών διευκολύνσεων, τρίτον, της εκπαίδευσης, τέταρτον της πρόσβασης στη διάθεση και παροχή αγαθών και υπηρεσιών που διατίθενται συναλλακτικά στο κοινό συμπεριλαμβανομένης και της στέγης. Θεσπίζεται έτσι, κύριε Πρόεδρε, ένα ελάχιστο επίπεδο προστασίας για τα άτομα που έχουν υπάρξει θύματα τέτοιων διακρίσεων.

Ο δεύτερος άξονας και πολύ σημαντικός, κατά τη γνώμη μου, αφορά την αναδιατύπωση υποτιμητικών όρων και την αντικατάσταση στερεοτυπικών και υποτιμητικών εκφράσεων σε άρθρα πολλών νομοθετημάτων, όπως του Αστικού Κώδικα του Κώδικα Πολιτικής Δικονομίας του Ποινικού Κώδικα του Κώδικα Ποινικής Δικονομίας του Κώδικα Διοικητικής Δικονομίας του Κώδικα Συμβολαιογράφων, που εμπεριέχουν όρους αναχρονιστικούς για τα άτομα με αναπηρία, που δεν συνάδουν με τη δικαιωματική προσέγγιση της αναπηρίας, την οποία ακολουθεί η Διεθνής Σύμβαση των Ηνωμένων Εθνών για τη Συμπερίληψη των ανθρώπων αυτών. Το υπάρχον νομοθετικό πλαίσιο εξακολουθεί να περιλαμβάνει στοιχεία, που συνδέονται με το ιατρικό μοντέλο της αναπηρίας και περιέχει υποτιμητικές εκφράσεις, τις οποίες το παρόν νομοσχέδιο έρχεται να εξαλείψει.

Χαρακτηριστικά αναφέρω ότι ο όρος «κωφάλαλος» θεωρούμε πλέον ότι είναι αναχρονιστικός και η χρήση αυτού του όρου κρίνεται ότι αποτελεί προσβολή για την κοινότητα των κωφών και των βαρηκόων. Προτείνουμε να αντικατασταθεί από τις λέξεις «μη ομιλών κωφός». Ο όρος «κουφός» είναι υποτιμητικό επίσης και βασίζεται σε αναχρονιστικές αντιλήψεις για τους κωφούς και τους βαρηκόους. Αντικαθίσταται από τη λέξη «κωφός». Η λέξη «άλαλος» αντικαθίσταται από τις λέξεις «πρόσωπο με σοβαρή αναπηρία λόγου» που αναφέρεται στα άτομα που χρησιμοποιούν εναλλακτική μέθοδο επικοινωνίας. Εκφράσεις όπως «πάσχουν από» προέρχονται από το ιατρικό μοντέλο και δεν συνάδουν με τη δικαιωματική προσέγγιση της αναπηρίας. Είναι προτιμότερο να αντικατασταθούν με ορολογία που θα δίνει έμφαση στο ίδιο το άτομο και όχι στην αναπηρία. Η αναπηρία δεν είναι ασθένεια ή πρόβλημα -αυτό θεωρούμε εμείς- και έτσι λοιπόν προτείνουμε να αντικατασταθεί η φράση «πάσχει από» από τη λέξη «έχει» και για τη λέξη «παράφρονας» προτείνουμε τη διαγραφή της.

Για το εν λόγω ζήτημα, έχουν ληφθεί υπόψη πρακτικές που ακολουθούνται σε άλλες ευρωπαϊκές χώρες, για παράδειγμα του οργανισμού British Deaf Association, που εξέδωσε ορισμούς σχετικά με την ορολογία που εμπεριέχει και πρέπει να χρησιμοποιείται και οι ειδικές οδηγίες για τη χρήση της γλώσσας και τη συμπεριληπτική επικοινωνία τόσο από το Συμβούλιο της Ευρωπαϊκής Ένωσης όσο και από το Ευρωπαϊκό Κοινοβούλιο.

Το γραφείο των Ηνωμένων Εθνών στη Γενεύη εκπόνησε τον Ιανουάριο του 2021 οδηγίες συμπεριληπτικής γλώσσας για την αναπηρία, οι οποίες βασίζονται στις ακόλουθες 5 αρχές: Πρώτον, έμφαση στο άτομο και όχι στην αναπηρία. Δεύτερον, αποφυγή χρήσης ετικετών και στερεοτύπων. Τρίτον, μη χρήση συγκαταβατικών ευφημισμών. Τέταρτον, η αναπηρία δεν είναι ασθένεια ή πρόβλημα. Πέμπτον, η χρήση ορθής γλώσσας όχι μόνο στον γραπτό λόγο, αλλά και στον προφορικό και ανεπίσημο λόγο, κάτι που αφορά συνολικά την κοινωνία μας, ανεξαρτήτως του τι ψηφίζουμε σε αυτό το Κοινοβούλιο.

Έτσι, οι προτεινόμενες τροποποιήσεις δεν αποσκοπούν στη μεταβολή του πεδίου εφαρμογής των διατάξεων τις οποίες αφορούν, ούτε στην αλλοίωση της ερμηνείας τους, αλλά στον εξορθολογισμό ορολογιών, οι οποίες αναπαράγουν στερεοτυπικές εκφράσεις και έρχονται σε σύγκρουση με τις κοινά αποδεκτές και παγκοσμίως αναγνωρισμένες έννοιες για τα άτομα με αναπηρία.

Ο τρίτος άξονας, αφορά τη διασφάλιση της αποτελεσματικής πρόσβασης των ατόμων με αναπηρία, στα δικαστικά κτίρια της χώρας. Με προσθήκη στο άρθρο 17 του ν. 4938/2022, ειδικής πρόβλεψης τον Κώδικα Οργανισμού Δικαστηρίων και Κατάστασης Δικαστικών Λειτουργών.

 Ορίζεται έτσι σε κάθε δικαστήριο ή εισαγγελία της χώρας, αρμόδιος δικαστικός υπάλληλος, για ζητήματα πρόσβασης, ενημέρωσης και διευκόλυνσης εξυπηρέτησης των ατόμων με αναπηρία, ώστε να διασφαλιστεί ως σεβασμός των δικαιωμάτων του για ισότιμη πρόσβαση στη δικαιοσύνη χωρίς διακρίσεις, σύμφωνα με το άρθρο 13 της Σύμβασης του ΟΗΕ.

 Επισημαίνεται, επίσης, ότι στο νομοσχέδιο προτείνεται συγκρότηση σχετικής ομάδας εργασίας του Υπουργείου Δικαιοσύνης, στην οποία συμμετείχε και εκπρόσωπος Ε.Σ.Α.μεΑ., με σκοπό την εξέταση του θεσμικού πλαισίου προσβασιμότητας στα δικαστικά κτίρια της χώρας και την εξασφάλιση της καθολικής πρόσβασης σε αυτά από τους πολίτες. Θα ακούσουμε προφανώς και την Ε.Σ.Α.μεΑ. ελπίζω τη Δευτέρα, στην ακρόαση των φορέων. Έχει κάνει και κάποια σχόλια στη δημόσια διαβούλευση, τα οποία νομίζω κύριε Υπουργέ να λάβουμε σοβαρά υπόψιν.

Η αποτελεσματική άσκηση δικαιώματος δικαστικής ακρόασης και προστασίας εξαρτάται από τους οικονομικούς πόρους των ενδιαφερόμενων προσώπων, δεδομένου των αντικειμενικά αυξημένων οικονομικών αναγκών και δαπανών των ατόμων με αναπηρία. Κρίνουμε επιτακτική την επέκταση της νομικής βοήθειας, χωρίς εισοδηματικά κριτήρια, σε άτομα με αναπηρία για την πραγμάτωση των συνταγματικών επιταγών και την εκπλήρωση των υποχρεώσεών μας, αλλά φυσικά και στα πλαίσια της ανθρωπιάς. Για όποιον έχει δει από κοντά ανάπηρο συμπολίτη μας να δυσκολεύεται σε κτίρια δικαστηρίων, καταλαβαίνει ακριβώς για τι πράγμα μιλάμε.

 Έτσι, λοιπόν, πετυχαίνουμε απευθείας συμπερίληψη των πολιτών με αναπηρία άνω του 67%, στους δικαιούχους παροχής δωρεάν νομικής βοήθειας, χωρίς εισοδηματικά κριτήρια, με στόχο την άμεση και αποτελεσματική πρόσβασή τους στη Δικαιοσύνη. Ευχαριστώ πολύ, κύριε Πρόεδρε.

 **ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει η κυρία Μάλαμα.

 **ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κύριε Υπουργέ, κυρίες και κύριοι βουλευτές, επιτρέψτε μου, κύριε συνάδελφε, να σας πω ότι δεν ψηφίζουμε μόνο αυτό το νομοσχέδιο, έτσι όπως το θέσατε. Δεν είναι ότι δεν ψηφίζουμε το συγκεκριμένο νομοσχέδιο. Δεν ψηφίζουμε κανένα νομοσχέδιο, να το διευκρινίσουμε αυτό.

 Το νομοσχέδιο αυτό που καλούμαστε να επεξεργαστούμε, θα έπρεπε να το προσεγγίσουμε μέσα από ένα συνολικότερο πρίσμα αποτίμησης της θέσης των ατόμων με αναπηρία, στην ευρύτερη κοινωνική τους ζωή.

 Να θέσουμε, επί της αρχής, δηλαδή, μια σειρά από κρίσιμα ερωτήματα και να αναρωτηθούμε εάν το νομοσχέδιο αυτό με τον φιλόδοξο αυτό τίτλο της ίσης μεταχείρισης και της διευκόλυνσης των ατόμων αυτών με αναπηρία στην κοινωνική ασφάλεια και στην πρόσβαση της δικαιοσύνης, ανταποκρίνεται στην πραγματικότητα. Εάν, καλύπτει ελλείψεις. Εάν, θεραπεύει αβελτηρίες, παραλείψεις και αδικίες ή όχι. Θα είχε νόημα, επίσης, εάν προσεγγίζαμε τα συγκεκριμένα ζητήματα και μέσα από ένα πρίσμα αποτίμησης, των όσων έπραξε ή δεν έπραξε η Κυβέρνηση, για τα άτομα με αναπηρία, τα σχεδόν 4 χρόνια που κυβερνά. Για να απαντήσουμε, λοιπόν, σε όλα αυτά τα ερωτήματα θα ήταν χρήσιμο να επισημάνουμε ότι ως προς τις διατάξεις του νομοσχεδίου η κυβερνητική οπτική, για την ίση μεταχείριση των ατόμων με αναπηρία είναι εξαιρετικά περιοριστική. Τι προβλέπει, λοιπόν, το παρόν νομοσχέδιο;

Μια νομοθετική προσθήκη σε ένα άρθρο, μια διάταξη για την έκδοση ενός Προεδρικού Διατάγματος, την ανάθεση σε έναν δικαστικό υπάλληλο της υποχρέωσης συνεπικούρησης των ατόμων με αναπηρία στις υποθέσεις τους με τη δικαιοσύνη, την πρόσβαση σε ειδική βοήθεια για τα άτομα με αναπηρία.

Την ορθή, βεβαίως, διόρθωση μιας αναχρονιστικής, αντιεπιστημονικής, μειωτικής ορολογίας σε σχέση με την αναπηρία, η οποία έχει παραμείνει ως κατάλοιπο στον Αστικό Κώδικα, στον Κώδικα Ποινικής Δικονομίας, στον Ποινικό Κώδικα, στον Κώδικα Διοικητικής Δικονομίας και στον Συμβολαιογραφικό Κώδικα.

 Θα λέγαμε, λοιπόν, ως εισαγωγική παρατήρηση ότι υπάρχει μια καταχρηστικότητα σε αυτό το μεγαλεπήβολο τίτλο του νομοσχεδίου ως προς την ουσία των διατάξεών του και, ενδεχομένως, μία διάθεση προεκλογικής ωραιοποίησης της κυβερνητικής δράσης, η οποία σε σχέση με τα άτομα με αναπηρία ήταν και παραμένει ολέθρια όλα αυτά τα χρόνια. Θα είχε συνεπώς, νόημα να ξεκινήσουμε τη συζήτηση του νομοσχεδίου απαντώντας σε ένα θεμελιώδες ερώτημα. Βελτιώθηκε ή επιδεινώθηκε η θέση των ατόμων με αναπηρία αυτά τα τέσσερα χρόνια; Η ερώτηση δεν είναι ούτε γενική ούτε εκφεύγει της ύλης του νομοσχεδίου.

 Η βασική ρύθμιση του νομοσχεδίου είναι αυτή του άρθρου 3, με την οποία ορίζεται ότι για τα άτομα με αναπηρία καθορίζεται με νόμο η αρχή της ίσης μεταχείρισης στην κοινωνική προστασία, στην κοινωνική ασφάλιση, στην υγειονομική περίθαλψη, στις κοινωνικές παροχές και τις φορολογικές διευκολύνσεις στην εκπαίδευση και στο αγαθό της στέγης. Εξαιρετική η διατύπωση. Όμως, εντελώς αντίθετη με όλα όσα έκανε η Κυβέρνηση αυτά τα τέσσερα χρόνια για τα άτομα με αναπηρία και επιτρέψτε μου να σας μιλήσω με παραδείγματα.

 Πρώτον, ως προς την ίση μεταχείριση στην κοινωνική προστασία. Εγκύκλιος Τσακλόγλου του 2021 για τις αναπηρικές συντάξεις και τις συντάξεις χηρείας. Περικόπτει τις συντάξεις χηρείας σε ανάπηρα τέκνα και ζητά χιλιάδες ευρώ από άτομα με αναπηρία, με χαμηλά εισοδήματα ως αχρεωστήτως καταβληθέντα. Στην πραγματικότητα, γιατί αυτή είναι η πραγματικότητα, έχουμε εμείς πάρα πολλές τέτοιες περιπτώσεις που μας έχουν καταγγελθεί, έχουμε ασκήσει κοινοβουλευτικό έλεγχο για το θέμα αυτό, αλλά οι άνθρωποι αυτοί συνεχίζουν και βρίσκονται σε ομηρία.

 Δεύτερον, ως προς την ίση μεταχείριση στην υγειονομική περίθαλψη. Ο Υπουργός Υγείας, με παραδείγματα μιλάω, έχει αφήσει ολόκληρη τη Χαλκιδική χωρίς παιδοψυχίατρο-αναπτυξιολόγο, με αποτέλεσμα οι γονείς δεκάδων παιδιών με ανάγκη ειδικών θεραπειών να πρέπει να πληρώσουν από την τσέπη τους τις θεραπείες αυτές στον ιδιωτικό τομέα και, μάλιστα, ταξιδεύοντας στη Θεσσαλονίκη. Άπειρα χιλιόμετρα, δηλαδή. Επί δύο χρόνια θέτουμε το θέμα στη Βουλή και στα Μέσα Ενημέρωσης, η Κυβέρνηση δεν έχει ευαισθητοποιηθεί.

 Τρίτον, ως προς την ίση μεταχείριση στις κοινωνικές παροχές και στις φορολογικές διευκολύνσεις. Έχουμε καταγγείλει επανειλημμένως, την απαράδεκτη συμπεριφορά που υφίστανται άτομα με αναπηρία στις Επιτροπές Πιστοποίησης της Αναπηρίας, όπου άνθρωποι με σοβαρές παθήσεις, μη αναστρέψιμες, αντιμετωπίζονται με απαράδεκτο τρόπο βιώνοντας τεράστια πίεση για να αποδείξουν κάθε χρόνο ότι είναι ανάπηροι. Άνθρωποι μένουν απλήρωτοι επί μήνες, μέσα σε έναν κυκεώνα γραφειοκρατίας. Έχουμε, επίσης, αναρίθμητες τέτοιες περιπτώσεις και επανειλημμένα το έχουμε καταγγείλει, αλλά χωρίς να έχει συγκινηθεί κανείς. Ως προς τις φορολογικές διευκολύνσεις, εκεί η υποκρισία σας δεν έχει όριο. Αντιμετωπίσαμε περιπτώσεις ανθρώπου με τετραπληγία όπου η εφορία τους ζητά να επιστρέψει χιλιάδες ευρώ ως φόρο πολυτελείας για το αναπηρικό του αυτοκίνητο, επειδή αυτό είναι 1.400 κυβικά. Και βέβαια είναι 1.400 κυβικά, γιατί πρέπει και μπορεί να μεταφέρει με αυτό τον τρόπο το αμαξίδιό του και σε αυτό το θέμα ασκήσαμε κοινοβουλευτικό έλεγχο και πάλι δεν δώσατε λύσεις.

 Τέταρτον, λέτε για ίση μεταχείριση στην εκπαίδευση και εδώ βέβαια η υποκρισία περισσεύει. Προφανώς, γνωρίζετε ότι σε πάρα πολλούς νομούς και στη Χαλκιδική επίσης, για παράδειγμα, υπάρχουν ελάχιστα ειδικά σχολεία και παιδιά με αναπηρία από απομακρυσμένα χωριά, που για να φτάσουν σε αυτά τα σχολεία πρέπει να διασχίσουν από 100 έως 150 χιλιόμετρα, χωρίς να υπάρχει κάποιος τρόπος μεταφοράς, πλην του ιδιωτικού αυτοκινήτου, αυτού που λέγαμε προηγουμένως τα 1.400 κυβικά με το αμαξίδιο που έρχεται η εφορία και ζητάει τα χρήματα πίσω.

Δεκάδες, λοιπόν, παρεμβάσεις και σ’ αυτό το θέμα και, μέχρι σήμερα, δεν έχει ενδιαφερθεί κανένας.

Πέμπτο και τελευταίο, η πρόσβαση στη στέγη. Ξέρετε, ότι σε πάρα πολλούς νομούς και σε ολόκληρη τη Χαλκιδική, δεν υπάρχει ούτε μία δημόσια δομή υποστηριζόμενης διαβίωσης για τα άτομα με αναπηρία που είναι πάρα πολλά; Το ξέρετε ότι δεν υπάρχει ούτε ένας δημόσιος χώρος φιλοξενίας για τα άτομα με αναπηρία χωρίς οικογένεια; Αυτά είναι τα δεδομένα στην πραγματική ζωή.

 Εσείς λέτε ότι, μέσα από αυτό το νομοσχέδιο, θα το αλλάξετε με την έκδοση ενός προεδρικού διατάγματος που θα ρυθμίζει «τα μέτρα που είναι αναγκαία για την αποτελεσματική, χωρίς διακρίσεις, πρόσβαση των ατόμων με αναπηρία ή χρόνια πάθηση στους τομείς της παρ. 2, του άρθρου 3, του ν. 4443/2016», δηλαδή, σε αυτά τα θέματα που μόλις προαναφέραμε. Εάν αυτό δεν είναι εμπαιγμός, εάν αυτό δεν είναι - ας το πούμε ήπια - μια προσπάθεια ωραιοποίησης των πραγμάτων, τότε τι είναι;

 Με το νομοσχέδιο, λέτε ότι θα διασφαλίσετε την πρόσβαση των ατόμων με αναπηρία στη δικαιοσύνη και προτείνετε δύο μέτρα. Την επέκταση του θεσμού της νομικής βοήθειας στα άτομα με αναπηρία και τον ορισμό ενός δικαστικού υπαλλήλου ως υπεύθυνο για ζητήματα πρόσβασης των ατόμων με αναπηρία στη δικαιοσύνη. Και τα δύο αυτά μέτρα, προφανώς το ξέρετε και εσείς, δεν επαρκούν ούτε στο ελάχιστο. Ως προς τη νομική βοήθεια, γνωρίζουμε όλοι πόσα προβλήματα αντιμετωπίζει αυτό. Πόσες φορές έχουν μείνει οι δικηγόροι που παρέχουν αυτή τη νομική βοήθεια χωρίς την αποζημίωσή τους; Ο δικηγορικός σύλλογος της Χαλκιδικής, μας το έχει επισημάνει με επίταση, ότι οφείλετε σε δικηγόρους αποζημιώσεις για πάρα πολύ μεγάλο χρονικό διάστημα.

 Όσον αφορά τον δικαστικό υπάλληλο που θα προσπαθήσει να συνεπικουρεί τα άτομα με αναπηρία, ξέρετε ότι είναι αδύνατο να μπορέσει να λειτουργήσει με αποτελεσματικότητα μέσα σε αυτό το πλαίσιο δυσλειτουργιών, καθυστερήσεων, γραφειοκρατίας της δικαιοσύνης, ενώ θα απαιτηθούν και ιδιαίτερες γνώσεις και δεξιότητες που δεν είναι σαφές αν υπάρχουν αυτές. Σε κάθε περίπτωση, το να εναποθέτουμε την ελπίδα μας σε ένα δικαστικό υπάλληλο για να διασφαλιστεί η πρόσβαση των ατόμων με αναπηρία στη δικαιοσύνη, είναι σαν να προσπαθούμε να αδειάσουμε τον πίθο τον Δαναΐδων με ένα κουταλάκι. Δύσκολο, αδύνατον.

 Ως προς τις διορθώσεις των αντιεπιστημονικών καταλοίπων αναπηροφοβικών όρων από τους Κώδικες, προφανώς και όλοι μας συμφωνούμε σ αυτό. Σίγουρα όμως και αυτές οι ρυθμίσεις θα μπορούσαν να έχουν έρθει πολύ νωρίτερα, με δεδομένο ότι το Υπουργείο Δικαιοσύνης έχει ψηφίσει 27, παρακαλώ, νομοσχέδια από τον Αύγουστο του 2019 μέχρι και σήμερα. Άρα, λοιπόν, θα έπρεπε να μας προβληματίσει το γιατί καθυστέρησε τόσο αυτή η πρωτοβουλία και γιατί χρειάστηκαν 27 νομοσχέδια και σχεδόν 4 χρόνια για να φτάσουμε στο αυτονόητο;

 Κλείνοντας, θα ήθελα να υπογραμμίσω ότι αν θέλουμε να είμαστε αποτελεσματικοί στην επίλυση των προβλημάτων των ατόμων με αναπηρία, θα πρέπει να αποφεύγουμε τις ερωτήσεις και τις θριαμβολογίες παρακαλώ. Το σημερινό νομοσχέδιο δεν αποτελεί τομή, δεν επιλύει τα προβλήματα που ισχυρίζεται ότι ρυθμίζει και, κυρίως, διογκώνει επικοινωνιακά παρεμβάσεις, οι οποίες θα πρέπει να εμβαθύνουν πολύ περισσότερο για να μπορέσουν να αλλάξουν την εικόνα της ζωής και της καθημερινότητας των συμπολιτών μας με αναπηρία. Σας ευχαριστώ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια Κινήματος Αλλαγής):** Κυρίες και κύριοι συνάδελφοι, κύριε Υπουργέ, χθες, υπήρξε μια ιδιαίτερα σημαντική εξέλιξη, η οποία επηρεάζει τη ζωή εκατοντάδων χιλιάδων οικογενειών και δεν μπορώ να μην αναφερθώ στη χθεσινή απόφαση του Αρείου Πάγου. Η χθεσινή απόφαση της Ολομέλειας του Αρείου Πάγου, λοιπόν, η οποία λήφθηκε με ταχύτητα ασφαλιστικών μέτρων, ανοίγει διάπλατα το δρόμο στα funds για τους πλειστηριασμούς. Το πρόβλημα, το οποίο προκύπτει, είναι μείζον. Είναι πάρα πολύ μεγάλο. Ποτέ άλλοτε στο παρελθόν καταναλωτές και επιχειρήσεις δεν απειλούνταν με τόσο μαζικούς πλειστηριασμούς και ποτέ, μα ποτέ, δεν ήταν και τόσο απροστάτευτοι όσο είναι σήμερα όσο βρίσκονται αυτή τη στιγμή. Η Κυβέρνηση δεν μπορεί να κρύβεται, πλέον, πίσω από έναν ανεπαρκή και αναποτελεσματικό εξωδικαστικό μηχανισμό –κανένας, άλλωστε, εξωδικαστικός μηχανισμός δεν μπορεί να καλύψει το κενό από την κατάργηση της προστασίας της κατοικίας και την εξάλειψη κάθε διαπραγματευτικής δύναμης των οφειλετών- που η ίδια προκάλεσε.

Κατόπιν αυτών, λοιπόν, το ΠΑΣΟΚ – Κίνημα Αλλαγής καταθέτει και πάλι τροπολογία στη Βουλή για την επαναφορά της προστασίας της κύριας κατοικίας των αδύναμων δανειοληπτών από τους πλειστηριασμούς και τους εκβιασμούς των funds, με καθορισμό χαμηλότερων δόσεων και σταθερό χαμηλό επιτόκιο για τις ρυθμίσεις δανείων, με επιδότηση από το δημόσιο των δόσεων αποπληρωμής για αποδεδειγμένα αδύναμους δανειολήπτες, με προστασία της αγροτικής γης και η αποδοχή αυτής της τροπολογίας, κύριε Υπουργέ και κυρίες και κύριοι συνάδελφοι, η αποδοχή της τροπολογίας του ΠΑΣΟΚ από όλα τα κόμματα νομίζω ότι αποτελεί πραγματικά μια πράξη ευθύνης απέναντι στους υπόλοιπους πολίτες. Αυτήν την ώρα, αυτό το οποίο χρειάζεται είναι να υπάρξουν άμεσες, αμεσότατες πρωτοβουλίες.

Τώρα, σε σχέση με το σημερινό νομοσχέδιο. Επί αιώνες, η κοινωνία έτεινε να βλέπει την αναπηρία ως ένα θέμα αποκομμένο από άλλα κοινωνικά ζητήματα. Υπήρχε στίγμα, υπήρχαν προκαταλήψεις απέναντι στα άτομα με αναπηρία και αυτά, αν θέλετε, αποτελούσαν και τον ισχυρότερο φραγμό για την ενσωμάτωσή τους, αλλά ακόμα και για τη δυνατότητα ίσων ευκαιριών και πρόσβαση στην εκπαίδευση, στην απασχόληση, στην υγεία, στην ψυχαγωγία. Ο 20ος αιώνας υπήρξε διεθνώς ιδιαίτερα σημαντικός για τον χώρο της αναπηρίας. Η αρνητική αντιμετώπιση και οι προκαταλήψεις που είχε η κοινωνία απέναντι στα άτομα με αναπηρίες άρχισαν να εξαλείφονται. Το άτομο με αναπηρία πέρασε, πλέον, σε μια άλλη θεώρηση του τρόπου σκέψης και αντιμετώπισης των καθημερινών προβλημάτων και σε αυτή την αλλαγή ουσιαστικό ρόλο διαδραμάτισε η δημιουργία διάφορων ειδικών εκπαιδευτικών προγραμμάτων στήριξης για τα άτομα αυτά, αλλά βεβαίως και η νομοθεσία και οι αλλαγές οι οποίες ακολουθώντας την. Το σημερινό νομοσχέδιο, το οποίο εισάγεται, αν και κατατέθηκε μόλις χθες και ο χρόνος όλων μας -το καταλαβαίνετε- ήταν πολύ περιορισμένος για τη λεπτομερή μελέτη του, θεωρώ ότι κινείται προς την παραπάνω κατεύθυνση, δηλαδή, κινείται προς την κατεύθυνση βελτίωσης των συνθηκών για τα άτομα με αναπηρία.

Η Σύμβαση των Ηνωμένων Εθνών για τα δικαιώματα των ατόμων με αναπηρία είναι το πρώτο νομικά δεσμευτικό κείμενο για την προστασία των ανθρωπίνων δικαιωμάτων, ειδικά για τα άτομα με αναπηρία και υπογράφτηκε από τη Γενική Συνέλευση του ΟΗΕ το 2006. Η Ελλάδα κύρωσε τη Σύμβαση και το Προαιρετικό Πρωτόκολλο με το ν.4074/2012 και, σε συνέχεια, με τον ν.4488/2017 και έτσι θεσπίστηκε ένα γενικό πλαίσιο ρυθμίσεων για την εφαρμογή της Σύμβασης. Στο Άρθρο 3 της Σύμβασης θεμελιώνεται η αρχή της μη διάκρισης ως μια από τις γενικές αρχές της σύμβασης. Επιπλέον, στο Άρθρο 2 της Σύμβασης διευκρινίζεται ρητώς ότι διακρίσεις βάσει της αναπηρίας σημαίνει οποιαδήποτε διάκριση αποκλεισμού ή περιορισμού βάσει της αναπηρίας, η οποία έχει ως σκοπό -η επίπτωση- να εμποδίσει ή να ακυρώσει την αναγνώριση, απόλαυση ή άσκηση σε ίση βάση με τους άλλους όλων των ανθρωπίνων δικαιωμάτων και των θεμελιωδών ελευθεριών στον πολιτικό, οικονομικό, κοινωνικό, πολιτιστικό, ατομικό ή οποιοδήποτε άλλο τομέα. Περιλαμβάνει όλες τις μορφές διακρίσεων, συμπεριλαμβανομένης και της άρνησης παροχής εύλογης προσαρμογής, ενώ κατά την Παράγραφο 2 του Άρθρου 5 της Σύμβασης τα συμβαλλόμενα κράτη απαγορεύουν όλες τις διακρίσεις βάσει της αναπηρίας και εγγυώνται στα άτομα με αναπηρία ίση και αποτελεσματική νομική προστασία κατά των διακρίσεων για οποιοδήποτε λόγο.

Η επικαιροποίηση της ορολογίας των βασικών Κωδίκων της Ελληνικής Νομοθεσίας και συγκεκριμένα η αναδιατύπωση όρων και η αντικατάσταση στερεοτυπικών και υποτιμητικών -μπορούμε να πούμε- εκφράσεων σε άρθρα του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων που εμπεριέχουν αναχρονιστικούς όρους για τα άτομα με αναπηρία, που δεν συνάδουν με τη δικαιωματική προσέγγιση της αναπηρίας, σύμφωνα με τις οδηγίες για τη συμπεριληπτική γλώσσα στο πλαίσιο της στρατηγικής των Ηνωμένων Εθνών για τη συμπερίληψη των ατόμων με αναπηρία, κρίνεται αναγκαία.

 Όπως, επίσης, δεν μπορούμε να παραβλέψουμε τη θετική πλευρά βελτίωσης της προσβασιμότητας στα δικαστικά κτήρια της χώρας για τα άτομα με αναπηρία, με την προσθήκη ειδικής πρόβλεψης στον Κώδικα Οργανισμού Δικαστηρίων και κατάστασης δικαστικών λειτουργών για τον ορισμό Δικαστικού Υπαλλήλου στα δικαστήρια και τις δικαστικές υπηρεσίες της χώρας, αρμοδίου για ζητήματα πρόσβασης των ατόμων με αναπηρία και την πρόβλεψη για απευθείας συμπερίληψη των πολιτών με αναπηρία στους δικαιούχους της παροχής νομικής βοήθειας, χωρίς εισοδηματικά κριτήρια, με στόχο την άμεση και αποτελεσματική πρόσβασή τους στη δικαιοσύνη.

Ως ΠΑΣΟΚ, πιστεύουμε σε μια δίκαιη κοινωνία, ίση για όλους, σε κάθε έκφανση και σε κάθε τομέα της. Σας ευχαριστώ θερμά.

 Στο σημείο αυτό, γίνεται η β΄ ανάγνωση του καταλόγου της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γκιουλέκας Κωνσταντίνος, Ζεμπίλης Αθανάσιος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής)**: Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Καλημέρα και πάλι. Κύριε Υφυπουργέ, στη συζήτηση για το νομοσχέδιο για τη Διεθνή Διαιτησία, που συζητάμε πριν λίγες μέρες, ο Εισηγητής της Πλειοψηφίας είχε αναφέρει ότι ίσως είναι το τελευταίο νομοσχέδιο του Υπουργείου Δικαιοσύνης πριν τις εκλογές. Ενώ ο κύριος Υπουργός αναφέρθηκε στα πολλά νομοσχέδια που έχετε φέρει ως Υπουργείο και τις πολλές μεταρρυθμίσεις που έχετε κάνει. Το σημειώνω αυτό για τον εξής λόγο. Θέλω να ρωτήσω, νομοθετείτε με βάση έναν προγραμματισμό σε σχέση με τις νομοθετικές πρωτοβουλίες και τις παρεμβάσεις που πρέπει να γίνουν στο χώρο της δικαιοσύνης ή μήπως προεκλογικά, με φόντο τις εκλογές, για να δείξει η Κυβέρνηση σας έργο; Και, μη μου πείτε ότι η απάντηση είναι αυτονόητη και ότι όλα είναι βάσει προγραμματισμού και με βάση τις ανάγκες που υπάρχουν. Γιατί, αν είναι έτσι, γιατί έπρεπε να φθάσουμε προεκλογικά για να φέρετε αυτό το νομοσχέδιο; Γιατί φέρνετε αυτό το νομοσχέδιο αφού προηγήθηκαν 27 νομοσχέδια του δικού σας Υπουργείου, για να έρθει αυτό το πάρα πολύ σημαντικό νομοσχέδιο.

Στην ίδια την Αιτιολογική Έκθεση του νομοσχεδίου, κάνατε λόγο για τις τελικές παρατηρήσεις και συστάσεις της Επιτροπής των Ηνωμένων Εθνών για τα δικαιώματα των ατόμων με αναπηρία της 29ης Οκτωβρίου του 2019, όπως προέκυψε ύστερα από τον εποικοδομητικό διάλογο με την αντιπροσωπεία του ελληνικού κράτους. Τώρα, έχουμε Φεβρουάριο του 2023. Τρεισήμισι χρόνια μετά, ασχοληθήκατε με την επικαιροποίηση, τον εξορθολογισμό όπως λέτε εσείς, των ορολογιών. Τρεισήμισι χρόνια μετά.

Εδώ, δεν μιλάμε για μειονότητες. Εδώ, δεν μιλάμε για κατηγορίες και υποκατηγορίες ανθρώπων ή ατόμων. Εδώ, μιλάμε για συνανθρώπους μας που αντιμετωπίζουν προβλήματα υγείας, κινητικά προβλήματα ή προβλήματα ακοής και που η πολιτεία έχει μια βασική αλλά και αυτονόητη για εμάς υποχρέωση. Να κατοχυρώνει, να εγγυάται και να διασφαλίζει το αυτονόητο. Τι; Την ισότιμη πρόσβαση, την ισότιμη συμμετοχή σε όλους τους τομείς, σε όλες τις εκφάνσεις της ζωής και σε όλες τις εκφάνσεις της κοινωνίας. Γιατί, παρά τα όσα αυτονόητα, οι συνάνθρωποί μας αυτοί έχουν να αντιμετωπίσουν αντιξοότητες, ανισότητες, αποκλεισμούς, διακρίσεις που το επιτελικό κράτος δεν έχει αντιμετωπίσει αποτελεσματικά.

Επισημαίνω ότι την περίοδο της πανδημίας, με τους περιορισμούς που εσείς είχατε επιβάλει ως Κυβέρνηση, τα προβλήματα που είχαν να αντιμετωπίσουν οξύνθηκαν ακόμη περισσότερο. Κι όταν λέμε αποτελεσματική αντιμετώπιση, εννοώ μια ολοκληρωμένη στρατηγική. Εννοώ μια ολιστική προσέγγιση με συντονισμό και συνεργασία όλων των αρμόδιων φορέων για να υπάρξουν και απτά αποτελέσματα και τα απτά αποτελέσματα έχουν να κάνουν με την ενσάρκωση της αρχής της μη διάκρισης. Έχουν να κάνουν με την άμεση, αλλά και την έμμεση μορφή της. Στα πλαίσια αυτά, εξάλλου, το κράτος, η πολιτεία, δεν αρκεί να θεσπίζει νόμους και να επαναλαμβάνει σε διάφορα νομοθετικά κείμενα διάφορες αρχές και διάφορες διακηρύξεις. Πρέπει να προχωρά στην πράξη. Δηλαδή, στη διαφύλαξη, στη δημιουργία του κατάλληλου περιβάλλοντος των κατάλληλων προϋποθέσεων και των κατάλληλων δικλείδων. Με αυτό τον τρόπο, λοιπόν, θα γίνουν πράξη η ελεύθερη ανάπτυξη της προσωπικότητας, οι ίσες ευκαιρίες όπως αναφέραμε και πριν, η ισότιμη συμμετοχή.

Με άλλα λόγια, η προσβασιμότητα είναι αυτονόητη, αλλά και επιτακτική και η πολιτεία είναι αυτή που θα πρέπει να μεριμνήσει με θετικές ενέργειες, με μέσα, προς αυτή την κατεύθυνση. Και είναι, επίσης, αλήθεια ότι κάποια βήματα που έχουν γίνει είτε είναι αποσπασματικά, είτε εντάσσονται στο πλαίσιο της λεγόμενης ψηφιοποίησης του κράτους, χωρίς, όμως, να έχει δοθεί η κατάλληλη και εξατομικευμένη μέριμνα και προσοχή.

Αναφέρω, χαρακτηριστικά, τον νόμο 4782/2021 σχετικά με την ελεύθερη διέλευση των οχημάτων των συμπολιτών μας από τους σταθμούς διοδίων όλων των αυτοκινητοδρόμων της χώρας. Ακούστε τώρα. Προβλέφθηκαν οι διαδικασίες εφαρμογής, της σχετικής ενιαίας κάρτας, ενώ με τον ν.4903/2022 προβλέφθηκε, μεταξύ άλλων, το όχημα να έχει απαλλαγή, ακόμη κι αν δικαιούχος δεν επιβαίνει σε αυτό, σε περίπτωση που μετακίνηση γίνεται προς εξυπηρέτηση αυτού. Και λοιπόν; Εφαρμόστηκαν αυτά που νομοθετήθηκαν; Έχουμε πλέον 2023, κύριε Υπουργέ, δεν εφαρμόστηκαν. Πέρασε το 2022, ήρθε το 2023 και αφού εξήγγειλε κινητοποιήσεις η ΕΣΑμεΑ για αυτό το θέμα, υποσχέθηκαν τα αρμόδια Υπουργεία και υπηρεσίες ότι θα εκδοθεί σχετική υπουργική απόφαση ως τέλη Μαρτίου. Άρα, λοιπόν, νομοθετούμε τσάμπα εδώ. Από το 2022 έχουμε νομοθετήσει, λέμε ότι ενδιαφερόμαστε τους ανθρώπους αυτούς, πέρασαν μήνες και δεν εφαρμόζεται ο νόμος. Γιατί τόση καθυστέρηση; Για να φτάσουμε πάλι πριν τις εκλογές; Και θα εκδοθεί, όντως, τέλη Μαρτίου ή μήπως ο Πρωθυπουργός αποφασίσει να πάει πίσω τις εκλογές; Να καθυστερήσει κι αυτό, δηλαδή, όπου πάνε εκλογές, εκεί να εφαρμοστεί ο νόμος.

Τα αναφέρω όλα αυτά, γιατί είναι γεγονότα, δεν είναι εκτιμήσεις, ούτε κρίσεις δικές μας, είναι γεγονότα. Τα αναφέρω όλα αυτά, για να αναδείξω ότι αυτοί οι συνάνθρωποί μας δεν πρέπει να τους τιμά το κράτος ευκαιριακά ή προεκλογικά. Εδώ, νομίζω, είναι το σημαντικότερο θέμα που πρέπει να μείνει κανείς. Ούτε θέλουν ελεημοσύνη ή ψίχουλα αυτοί οι άνθρωποι. Θέλουν ισότιμη συμμετοχή. Θέλουν ισότιμη αντιμετώπιση, παρόλο που, τις περισσότερες φορές, το κόστος ζωής γι’ αυτούς είναι ακόμη υψηλότερο. Και, τώρα, με το νομοσχέδιο, τροποποιείτε την ορολογία σε βασικούς Κώδικες της νομοθεσίας, με σκοπό την προαγωγή της ισότητας, την κατάργηση διακρίσεων, την προώθηση της πλήρους και ισότιμης συμμετοχής, όπως αναφέρει χαρακτηριστικά.

Για τις συγκεκριμένες αλλαγές, θα αναφερθούμε αναλυτικά στην κατ’ άρθρο συζήτηση, τη Δευτέρα τελικά. Δεν αρκούν αυτές οι αλλαγές από μόνες τους, για να αλλάξει η κατάσταση, για να αλλάξει κάτι προς το καλύτερο. Στην ίδια την αιτιολογική έκθεση λέτε ότι το αντικείμενο του νομοσχεδίου δεν είναι θέματα ουσίας, αλλά για να γίνουν ουσιαστικές αλλαγές, απαιτείται λεπτομερής επεξεργασία από σχετικές νομοπαρασκευαστικές επιτροπές. Θα θέλαμε, λοιπόν, κάποια ενημέρωση για το αν υπάρχει κάποιο σχέδιο, για τέτοιες αλλαγές και για τις νομοπαρασκευαστικές επιτροπές. Γιατί, οι ουσιαστικές αλλαγές είναι αυτές που έχουν σημασία και μπορεί να αλλάξουν δραστικά τα, όντως, κακώς κείμενα, που ισχύουν μέχρι σήμερα. Το να αλλάξουμε απλώς την ορολογία, δεν αλλάζει κάτι στην πράξη. Την πραγματικότητα που βιώνουν οι συνάνθρωποί μας, αυτήν πρέπει να αλλάξουμε.

Και, ποια είναι αυτή η πραγματικότητα; Δυστυχώς, έλλειψη σεβασμού, έλλειψη χώρου, δυσκολία στη μετακίνηση και την προσπέλαση, έλλειψη των απαραίτητων υποδομών. Τι να πει κανείς. Ότι οι άνθρωποι αυτοί δυσκολεύονται πολύ να χρησιμοποιήσουν τα μέσα μαζικής μεταφοράς; Άντε και αλλάξαμε την ορολογία και τι θα αλλάξει από αύριο, Σάββατο; Ότι ακόμη και σε νεότερα οχήματα δεν λειτουργούν, πολλές φορές, τα ειδικά κεκλιμένα επίπεδα ή ότι οι στάσεις των λεωφορείων δεν είναι κατάλληλα διαμορφωμένες. Αυτά είναι τα σημαντικά. Αυτά είναι ζητήματα που έχουν να κάνουν με την καθημερινότητα και θα πρέπει η πολιτεία, άμεσα, να επέμβει να τα διορθώσει.

 Έχουμε αργήσει πάρα πολύ. Δεν μας τιμά. Κανέναν από εμάς, όλους. Δεν χρειάζεται αλλαγή της ορολογίας για να βελτιωθεί η καθημερινότητα τους, να είναι πιο λειτουργική, πιο προσιτή η πόλη, να είναι πιο προσιτό το περιβάλλον, η κοινωνία γύρω τους. Δεν προϋποθέτει αλλαγή της ορολογίας η αυστηροποίηση του ΚΟΚ, για όσους παραβιάζουν τους εξειδικευμένους χώρους στάθμευσης. Τα ίδια ισχύουν για την πρόσβαση στις δημόσιες υπηρεσίες. Ανύπαρκτες, σχεδόν οι υποδομές καθιστούν δυσπρόσιτη την επικοινωνία, την εξυπηρέτηση του πολίτη. Τώρα με το νομοσχέδιο που συζητείται επιπλέον διασφαλίζετε την αποτελεσματική πρόσβαση στη δικαιοσύνη. Πώς θα το κάνετε αυτό;

Ο ορισμός δικαστικού υπαλλήλου ως υπεύθυνου για την εξυπηρέτηση και τη διευκόλυνση της πρόσβασης στα δικαστήρια, δεν ταυτίζεται με τη διασφάλιση της πρόσβασης σε αυτό, στο δικαστήριο. Είναι άλλο κομμάτι το ένα, άλλο κομμάτι το άλλο. Πώς φτάνει μέχρι το δικαστήριο ο άνθρωπος. Είναι κάτι παραπάνω από εμφανές τι πρέπει να γίνει, για να βελτιωθούν οι δικαστηριακές υποδομές. Δεν έλειπε ο συγκεκριμένος δικαστικός υπάλληλος, για να εντοπιστεί τι πρέπει να γίνει. Ούτε είναι η λύση αυτή.

Στο πρόγραμμά μας, λοιπόν, ως Ελληνική Λύση, έχουμε συγκεκριμένα προτείνει βελτίωση της προσβασιμότητας στα δικαστικά κτίρια, με κατάρτιση των κατάλληλων προδιαγραφών καθολικής πρόσβασης, όπως ανελκυστήρας, ηχητικές και οπτικές σημάνσεις, συστήματα braille, εξόδους κινδύνου. Αλλά, και για την παροχή νομικής βοήθειας που προβλέπεται, είναι γνωστό αυτό το θέμα που έχει δημιουργηθεί από τις σχετικές αποζημιώσεις των δικηγόρων που συμμετέχουν.

Εγώ δεν είμαι δικηγόρος, για μην μου πείτε ότι το λέω γιατί είμαι δικηγόρος και κοιτάω τη «φάρα μου». Γι’ αυτό, εξάλλου, προβλέπετε, κάθε φορά, κάτι διαφορετικό, για να μπορέσετε να εκκαθαρίσετε αποζημιώσεις ετών και περιμένουμε τόσα χρόνια να δούμε αποτελέσματα. Το πρόβλημα είναι τόσο μεγάλο που οι δικηγόροι απέχουν από τις υποθέσεις νομικής βοήθειας με ό,τι αυτό σημαίνει για τους ευάλωτους συμπολίτες μας που προσφεύγουν στη νομική βοήθεια. Μόλις προχθές, 8 του μηνός, η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος αποφάσισε να προτείνει την αναστολή της αποχής μέχρι τέλη Μαρτίου, για να δουν αν θα υπάρξει πρόοδος ή όχι.

Καλό είναι, λοιπόν, να επεκτείνετε τις ευνοϊκές ρυθμίσεις, αλλά θα πρέπει να έχετε εξασφαλίσει ότι λειτουργούν και αποδίδουν οι ρυθμίσεις αυτές καθ΄ αυτές, αλλιώς δεν έχουν καμία μα καμία πρακτική αξία.

Όσον αφορά τον ιδιωτικό τομέα, δεν αρκούν κάποιες εξαγγελίες ή εξισώσεις, αλλά πρέπει η πολιτεία να διενεργεί ελέγχους για τήρηση των σχετικών κανόνων και υποχρεώσεων. Ταυτόχρονα, η θέσπιση ισχυρότερων κινήτρων για τις ιδιωτικές επιχειρήσεις, για την πρόσληψη και απασχόληση αυτών των συνανθρώπων μας, θα μειώσει την ανεργία, αλλά και θα ενισχύσει περαιτέρω την οικονομία.

Στο πρόγραμμά μας έχουμε -γιατί θέλω να προσφέρω στοn διάλογο που λαμβάνει χώρα στις Επιτροπές, κύριε Υφυπουργέ- ολοκληρωμένες λύσεις και προτάσεις για την βελτίωση της νομοθεσίας επί της ουσίας κυρίως και μέτρα για τη βελτίωση της καθημερινότητας των ανθρώπων αυτών. Κάποια από αυτά έχετε νομοθετήσει μόλις πρόσφατα, όπως η ηλεκτρονική πρόσβαση στα ΚΕΠΑ, το μητρώο αναπήρων, η κατάργηση του παράβολου. Χρειάζεται να γίνουν, όμως, πολλά περισσότερα.

Ακούστε, γιατί μπορεί να πάρετε κάποιες ιδέες, προλαβαίνουμε μέχρι την Πέμπτη που θα ψηφιστεί. Αυτά είναι βγαλμένα από το πρόγραμμά μας, που είναι 500 σελίδων, αφορά σε όλο το φάσμα της κοινωνίας, είναι αναρτημένο από το 2019 και είμαστε περήφανοι για το πρόγραμμά μας. Δεν το κρύβουμε ούτε βγάζουμε άλλα προγράμματα κάθε προεκλογική περίοδο.

Πρώτον, άμεση αναβάθμιση της λειτουργίας του υφιστάμενου μηχανισμού αξιολόγησης αναπηρίας με τη θέσπιση κανονισμού λειτουργίας για το σύνολο των παρεχόμενων υπηρεσιών κα την εκπαίδευση του διοικητικού και υγειονομικού προσωπικού για τη βελτίωση των υπηρεσιών των Κέντρων Πιστοποίησης Αναπηρίας.

Δεύτερον, επαναφορά όλων των επιδομάτων που έχουν περικοπεί άδικα σε αυτούς τους ανθρώπους. Άμεση συνεργασία με τις περιφέρειες και τις κατά τόπους αρμόδιες επιτροπές ώστε να επανεξεταστούν όλες οι περιπτώσεις και να χορηγηθούν πλήρη επιδόματα και συντάξεις στους πραγματικούς δικαιούχους των οποίων η αξιοπρεπής διαβίωση είναι σχεδόν εξ ολοκλήρου εξαρτώμενη από την πρόνοια του κράτους.

Τρίτον, υποβολή σχεδίου ανάπτυξης και επαναλειτουργίας όλων των ειδικών σχολείων για παιδιά, που θα είναι ολοήμερα και θα έχουν ως βασικότερο στόχο την ομαλή ένταξη των παιδιών αυτών στο κοινωνικό σύνολο.

Τέταρτον, εφαρμογή σχεδίου ανασυγκρότησης των κτιριακών εγκαταστάσεων και των σχολείων που θα περιλαμβάνει κάθε είδους ενέργεια που αφορά στη συντήρηση και επισκευή σχολικών κτιρίων, χώρων μεταξύ των οποίων, ανελκυστήρες, αναβατόρια, κεκλιμένα επίπεδα για την ευκολότερη προσπέλαση από ένα χαμηλότερο οριζόντιο επίπεδο σε ένα άλλο υψηλότερο, ράμπες, χώροι υγιεινής.

 Πέμπτον, σύσταση ειδικού φορέα μαθησιακής προσβασιμότητας με παροχές στην υποστηρικτική τεχνολογία, στο εκπαιδευτικό υλικό και στην κοινωνική ζωή. Για παράδειγμα πολιτιστικές αθλητικές δραστηριότητες σε όλες τις εκπαιδευτικές δομές όλων των βαθμίδων.

Έκτο, υποβολή ολοκληρωμένου στρατηγικού σχεδίου. Αυτά προτείνουμε εμείς για την ανάπτυξη και δημιουργία όλων των απαραίτητων υποδομών που θα μπορούν να διευκολύνουν την πρόσβαση σε όλα τα δημόσια και ιδιωτικά κτίρια. Επιπλέον, σε συνεργασία με την πολεοδομία θα επιβληθεί η υποχρεωτική δημιουργία υποδομών σε όλα τα καταστήματα εστίασης, διασκέδασης και σε εμπορικά καταστήματα ώστε αυτοί οι συμπολίτες μας να μην είναι αποκομμένοι από απλές δραστηριότητες της καθημερινής ζωής.

Έβδομο, σύνδεση της αδειοδότησης των ραδιοτηλεοπτικών μέσων με τον βαθμό προσβασιμότητας των προγραμμάτων τους προς άτομα με αναπηρία.

Όγδοο και τελευταίο, μέριμνα για την ψηφιακή κατάρτιση ηλικιωμένων με προβλήματα όρασης ή ακοής για την αύξηση του βαθμού αυτονομίας τους και τη διευκόλυνση της καθημερινότητας τους, για παράδειγμα, δυνατότητα υποβολής φορολογικής δήλωσης, ηλεκτρονικές πληρωμές, υποβολή ηλεκτρονικών απαιτήσεων κ.λπ. και την πρόσβαση στην πληροφόρηση μέσω της περιήγησης στο διαδίκτυο για οποιοδήποτε θέμα της καθημερινής ζωής.

Οι συνάνθρωποί μας αυτοί είναι ισότιμοι και προσβλέπουμε στην ενεργό συμμετοχή τους, στην συνέργεια και συνεργασία τους.

Το κόμμα μας, λοιπόν, η Ελληνική Λύση, είναι στο πλευρό αυτών των συμπολιτών μας και διεκδικεί μαζί τους το σεβασμό και τη μέριμνα που τους οφείλεται από την Πολιτεία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Βλέπω ότι έχει συνδεθεί, μέσω του WebEx, η κυρία Κομνηνάκα. Κυρία συνάδελφε, σας καλωσορίζουμε στη συνεδρίαση. Αντιλαμβανόμαστε, πλήρως, το βάρος που έχετε επωμιστεί εσείς, γιατί εκπροσωπείτε το κόμμα σας σε πάρα πολλές υποχρεώσεις και συνεδριάσεις.

Να σας θυμίσω μόνο ότι εισηγηθήκαμε εδώ και έχουμε συμφωνήσει, κατά πλειοψηφία, οι άλλες συνεδριάσεις να γίνουν ως εξής: η ακρόαση φορέων, τη Δευτέρα στις 11.00’, η συζήτηση επί των άρθρων, την ίδια μέρα, στις 13.00’ και η β’ ανάγνωση, την Τετάρτη στις 14.00’. Αυτή είναι η πρόταση επί της οποίας συζητήσαμε.

Επίσης, να σας πω ότι αν έχετε να μας προτείνετε φορείς, παρακαλώ να το κάνετε και να το στείλετε και γραπτώς με email στη Γραμματεία.

Παρακαλώ, κυρία Κομνηνάκα, έχετε τον λόγο επί του νομοσχεδίου.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Όντως, υπάρχει δυσκολία για τη συνεδρίαση της Δευτέρας το πρωί, τουλάχιστον, και επειδή υπάρχει το κενό με την Τρίτη, δεν ξέρω αν συζητήθηκε αυτό και δεν υπάρχει δυνατότητα να γίνει συνεδρίαση των Επιτροπών την Τρίτη αντί για τη Δευτέρα, γιατί ιδιαίτερα για τους βουλευτές της επαρχίας, υπάρχει μια δυσκολία σε αυτό. Σε κάθε περίπτωση, αν έχει συμφωνηθεί, δεν υπάρχει θέμα.

Όσον αφορά στους φορείς, δεν έχω να προσθέσω άλλους. Θα κάνω μια σύντομη τοποθέτηση για κάποια βασικά ζητήματα και επανερχόμαστε, εφόσον ακούσουμε και τους φορείς.

Σε κάθε περίπτωση, τα σοβαρά προβλήματα που αντιμετωπίζουν οι ανάπηροι στην εργασία, στην εκπαίδευση, στην υγεία και στην κοινωνική ασφάλιση, στην κοινωνική ζωή γενικότερα, είναι πολύ σοβαρά και γνωστά και τα έχουμε, επανειλημμένα, αναδείξει ως κόμμα, κάνοντας και συγκεκριμένες προτάσεις. Και είναι κατανοητό, νομίζω, από τον καθένα, ότι αυτά δεν επιλύονται με ευχολόγια ή ανέξοδες λύσεις, όπως επιχειρούνται, διαχρονικά, από τις αστικές κυβερνήσεις. Κατά τη γνώμη μας, λοιπόν, σε αυτή τη λογική, ακριβώς, των ανέξοδων λύσεων, εντάσσεται και το συγκεκριμένο νομοσχέδιο, σχετικά με την πρόσβαση των ατόμων με αναπηρία στη δικαιοσύνη.

Συμφωνούμε, φυσικά, και δεν θα μπορούσε, βέβαια, κανένας να έχει αντίρρηση ότι πρέπει να αλλάξουν αναχρονιστικές ή και προσβλητικές, θα έλεγα, ορολογίες, που τους αφορούν, όπως είναι αποτυπωμένες και στη συγκεκριμένη περίπτωση, στους διάφορους δικαστικούς Κώδικες.

Ωστόσο, αναρωτιόμαστε, αυτό παραμένει το κύριο ζήτημα; Ακόμα, αν θέλετε, και για την ίδια την πρόσβασή τους στη δικαιοσύνη. Δηλαδή, το κύριο ζήτημα που θα αντιμετωπίσει το πρόβλημα, είναι το να μετονομαστούν από τους Κώδικες, οι διατυπώσεις που αναφέρονται σε «κωφάλαλους» σε «μη ομιλούντες κωφούς» ή οι «κουφοί» σε «κωφούς» και να θεωρούμε ότι κάναμε κάτι σημαντικό ως νομοθετικό σώμα. Γιατί πίσω από τον εξωραϊσμό της ορολογίας που, τελικά, δεν κοστίζει και τίποτα, το αστικό κράτος, ουσιαστικά, προσπαθεί να κρύψει την πραγματική του στρατηγική απέναντι στα ΑμεΑ, που φυσικά και είναι εναρμονισμένη με αυτή της Ευρωπαϊκής Ένωσης και είναι, από χέρι, αντιλαϊκή και αντιαναπηρική.

Γιατί, μπορεί να υπάρχουν σαν διατυπώσεις ή διακηρύξεις, προβλέψεις για τα δικαιώματα και την αρχή της ισότητας και της ίσης πρόσβασης των ατόμων με αναπηρία, όμως, αυτά, τελικά, υπηρετούνται, όταν δεν υπάρχει πολιτική πρόληψης της αναπηρίας; Όταν μόνο το 5% των ατόμων με αναπηρία, εισάγονται στην εργασία; Όταν η αποκατάσταση της αναπηρίας γίνεται κύρια στον ιδιωτικό τομέα και λείπουν βασικές υποδομές πρόληψης, ακόμη και απασχόλησης των παιδιών κ.λπ.; Όταν μέσω των κέντρων πιστοποίησης αναπηρίας, μειώνονται συστηματικά τα ποσοστά της αναπηρίας και κόβονται τα επιδόματα αυτώ; Πράγμα που αντικατοπτρίζεται και στον φετινό προϋπολογισμό που ψηφίστηκε πριν λίγους μήνες, όπου προβλέπεται, στον ΟΠΕΚΑ, η μείωση των εσόδων κατά 410 εκατομμύρια ευρώ.

Άρα, με αυτά τα δεδομένα, σε καμία περίπτωση δεν μπορούμε να μιλάμε για φιλοαναπηρικές πολιτικές, για ισοτιμία και ανθρώπινα δικαιώματα. Κουβέντα, λοιπόν, για ό,τι αποτελεί κόστος και προϋποθέτει το αστικό κράτος να βάλει το χέρι στην τσέπη και καταλήγουμε σε τέτοιου είδους ανέξοδες ρυθμίσεις. Άλλα, λοιπόν, είναι τα ουσιαστικά προβλήματα που αντιμετωπίζουν τα άτομα με αναπηρία και στην πρόσβασή τους και σε ό,τι αφορά τη δικαιοσύνη, όπως, βέβαια, και στους άλλους τομείς της κοινωνικής ζωής.

Κι εμείς αναρωτιόμαστε αλήθεια πώς θα εξασφαλιστεί η προσβασιμότητα των ΑμεΑ στις υπηρεσίες της δικαιοσύνης, χωρίς την πρόσληψη επιπλέον προσωπικού, χωρίς τη διαμόρφωση της κατάλληλης υλικοτεχνικής υποδομής που λείπει αν όχι σε όλα, στις περισσότερες δικαστικές αίθουσες και κτίρια; Αντιμετωπίζονται, άραγε, αποτελεσματικά τα προβλήματά τους με το να οριστεί ένας μόνο αρμόδιος δικαστικός υπάλληλος σε κάθε δικαστήριο, που θα ασχολείται με αυτή την κατηγορία των συνανθρώπων μας, την ίδια ώρα που εξακολουθούν να υπάρχουν στα δικαστήρια, με ευθύνη όλων των αστικών κυβερνήσεων και φυσικά και της σημερινής, τεράστια κενά σε δικαστικούς υπαλλήλους;

Αυτός, για παράδειγμα, ο ένας υπάλληλος στα μεγάλα Πρωτοδικεία, όπως της Αθήνας και αλλού, θα αναλαμβάνει την εξυπηρέτηση όλων εκείνων που έχουν ιδιαίτερη ανάγκη βοήθειας για την πρόσβασή τους στις υπηρεσίες και λύθηκε το πρόβλημα; Ή, σε άλλες γραμματείες, σε ορισμένα περιφερειακά δικαστήρια, όπου υπηρετεί ένας ή δύο υπάλληλοι, αυτός ο ίδιος υπάλληλος θα ορίζεται και υπεύθυνος για τα άτομα με αναπηρίες και με τι δυνατότητες να το κάνει αυτό;

Είναι προφανές ότι τέτοιες ρυθμίσεις, παρότι, επί της αρχής, δεν μπορεί να διαφωνήσει κανένας μαζί τους, γίνονται περισσότερο για τις εντυπώσεις παρά για την ουσιαστική διευκόλυνση και την επίλυση των προβλημάτων. Ακόμα, για παράδειγμα, μπορούν να αντιμετωπιστούν αποτελεσματικά τα προβλήματα, την ίδια ώρα που η κτιριακή και υλικοτεχνική υποδομή των δικαστηρίων παραμένει άθλια και ανεπαρκής; Πώς, με τέτοιες αρνητικές προϋποθέσεις, θα αντιμετωπιστούν οι ειδικές και σύνθετες ανάγκες των αναπήρων, ακόμα και η εξασφάλιση της πρόσβασής τους με ράμπες κλπ.;

Είναι προφανές ότι τίποτα το ουσιαστικό δεν επιλύουν στην πράξη οι συγκεκριμένες διατάξεις του νομοσχεδίου. Ακόμα και η συμπερίληψη στον κατάλογο της πολύπαθης νομικής βοήθειας που έχουμε επανειλημμένα πει, γνωρίζουμε τις εξελίξεις, είμαστε πολύ επιφυλακτικοί για το κατά πόσο και οι τελευταίες ρυθμίσεις του Υπουργείου θα λύσουν πραγματικά το πρόβλημα, σε κάθε περίπτωση, όμως, ακόμη κι αν θεωρήσουμε ότι θα αντιμετωπιστούν και, πράγματι, μπορέσουν να συμμετάσχουν και οι δικηγόροι στη νομική βοήθεια, θα λύσει αυτό, με τη δυνατότητα και των αναπήρων με ποσοστό 67% και πάνω ανεξάρτητα από το εισόδημά τους, με το οποίο φυσικά και δεν έχουμε διαφωνία.

Όμως, γεννώνται και κάποια άλλα ερωτήματα, για παράδειγμα, θα λύσει το πρόβλημα των αναπήρων που απειλούνται με πλειστηριασμό της κατοικίας τους από τις τράπεζες, τα αρπακτικά των funds που με εντυπωσιακή ταχύτητα για πρώτη φορά φαίνεται να βγαίνει η απόφαση του Αρείου Πάγου που αφορά τα funds και τους πλειστηριασμούς, το δημόσιο θα βοηθήσει αυτούς που απειλούνται με διακοπή ρεύματος ή νερού; Δηλαδή, όταν δεν υπάρχει ουσιαστική στήριξη και τελικά το αστικό κράτος κατάσχει το σπίτι ενός ατόμου με αναπηρία, δεν είναι λίγες οι περιπτώσεις που έχει γίνει που κινητοποιούνται, να θυμίσουμε και την πρόσφατη περίπτωση της συνταξιούχου δημοσιογράφου, που είχε στο σπίτι παιδί με αναπηρία και παρόλα αυτά η πρώτη κατοικία βγαίνει στο σφυρί.

 Άρα, όταν το αστικό κράτος επιτρέπει να κατάσχονται τα σπίτια αυτών των ανθρώπων, το πρόβλημα είναι αν θα τους χορηγήσει τη δυνατότητα νομικής βοήθειας δωρεάν για να πάνε στα δικαστήρια, δηλαδή, «να σε κάψω Γιάννη, να σε αλείψω λάδι»;

 Είναι προφανές ότι αυτά τα προβλήματα δεν αντιμετωπίζονται, γιατί προσκρούουν στη σύγχρονη, στη συνολική αντιλαϊκή και ανάλγητη πολιτική των αστικών κυβερνήσεων, ιδιαίτερα όταν αφορούν ομάδες συνανθρώπων μας πιο ευάλωτους και με χρόνιες αναπηρίες που, αντικειμενικά, έχουν και περισσότερη ανάγκη στήριξης, ούτε βέβαια αλλάζει το γεγονός του μεγάλου αριθμού των ατόμων με αναπηρία που μαστίζονται από την ανεργία, αντιμετωπίζουν τις τεράστιες ελλείψεις σε δομές πρόνοιας, υγείας, εκπαίδευσης και άλλα, για τα οποία η πρόνοια, από τη μεριά του αστικού κράτους, είναι από ελάχιστη έως μηδενική.

 Για τους παραπάνω λόγους, επί της αρχής του νομοσχεδίου, θα τοποθετηθούμε με το «παρών», γιατί δεν διαφωνούμε με τη λογική του, απλά θεωρούμε ότι είναι ανεπαρκές και ουσιαστικά αδιέξοδο σε σχέση με τις ουσιαστικές ανάγκες που έχουν τα άτομα με αναπηρία ακόμη και για την πρόσβασή τους στη δικαιοσύνη.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής)**: Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Κυρίες και κύριοι συνάδελφοι, τα ζητήματα που θίγει το νομοσχέδιο είναι πάρα πολύ σημαντικά, γιατί, ως ΜέΡΑ25, πιστεύουμε ότι ο πολιτισμός μιας κοινωνίας κρίνεται από τον τρόπο που αυτή αντιμετωπίζει τα δικαιώματα των ΑμεΑ.

 Ο σεβασμός της οργανωμένης κοινωνίας προς τα ΑμεΑ πρέπει να αποτελείται από ένα διττό πλέγμα προστασίας, αφενός, θεσμική προστασία κατά οποιασδήποτε διάκρισης, αφετέρου, απρόσκοπτη και δίχως περιορισμούς εξομάλυνση του βίου των ΑμεΑ με παροχές από την πολιτεία στην υγεία, την κοινωνική πρόνοια, την αξιοπρεπή ηθική και υλική διαβίωσή τους.

 Εμείς, ως ΜέΡΑ25, δεν πέφτουμε στην παγίδα της διάκρισης των ανθρωπίνων δικαιωμάτων σε θετικά και αρνητικά, σε παροχές και προστασία από τις διακρίσεις. Τα ανθρώπινα δικαιώματα αποτελούν ένα και αδιαίρετο σύνολο παροχών και προστασίας κατά των διακρίσεων.

Οι θέσεις του ΜέΡΑ25 για τα άτομα με αναπηρία υπηρετούν ακριβώς αυτό το πλαίσιο προστασίας και παροχών. Χρειάζεται μια συστηματική εκπόνηση του Εθνικού Σχεδίου Δράσης με σαφείς πληροφορίες για τη χρηματοδότηση στο μέτρο και συγκεκριμένους δείκτες για την επίτευξη των στόχων, βάσει, όμως, της Σύμβασης των Ηνωμένων Εθνών για τα Δικαιώματα των Ατόμων με Αναπηρία.

 Κατά την προετοιμασία του Εθνικού Σχεδίου Δράσης ορίζεται ως απαραίτητη προϋπόθεση η ενεργή συμμετοχή των ατόμων με αναπηρία ή των γονέων στην περίπτωση ανηλίκων ή των νομίμων εκπροσώπων τους.

Απαιτείται δημιουργία Ταμείου Συμπερίληψης και Μακροχρόνιας Υποστήριξης που θα διασφαλίζει τη λήψη μέτρων για την αυτοπροσδιοριζόμενη ζωή με βάση, όμως, τις πραγματικές ανάγκες των ατόμων με αναπηρία. Αυτά είναι τα λεγόμενα λειτουργικά κριτήρια.

 Μέσω του Ταμείου, θα εκπληρωθούν και τα χρόνια αιτήματα του Αναπηρικού Κινήματος, όπως η παροχή υπηρεσιών προσωπικής βοήθειας σε πολίτες με αναπηρία, η εναρμόνιση των υπηρεσιών φύλαξης παιδιών με αναπηρία ή παιδιών με γονέα ΑμεΑ και ούτω καθεξής.

Θα παρέχονται δωρεάν όλες οι απαραίτητες θεραπείες, τα φάρμακα και τα αναλώσιμα υγειονομικά υλικά τους.

 Χρειάζεται καθιέρωση νομικού πλαισίου που θα περιλαμβάνει τους σημαντικούς εθνικούς κανονισμούς για την παροχή υπηρεσιών προσωπικής βοήθειας σε μη αυτοεξυπηρετούμενους πολίτες με αναπηρία, καθώς και επίσημη αναγνώριση του επαγγέλματος του προσωπικού βοηθού, όπως συμβαίνει και σε άλλες χώρες της Ευρώπης.

 Το πιο σημαντικό, όμως, είναι να έχουμε ένα πλήρες δημόσιο δίκτυο πρώιμης και έγκαιρης διάγνωσης σοβαρών ασθενειών και αναπηριών, με σύσταση κέντρων αποκατάστασης σε όλα τα επίπεδα, με εξειδίκευση σε διαφορετικά είδη αναπηρίας και στελέχωση από αντίστοιχες ειδικότητες ιατρικού και παραϊατρικού προσωπικού.

 Να ενοποιηθούν όλα τα επιδόματα αναπηρίας σε ένα και να μετατραπεί σε Ειδική Κοινωνική Σύνταξη που θα παρέχει αξιοπρεπή διαβίωση με αναλυτικό χρονοδιάγραμμα εφαρμογής ενός δημοσίου εκπαιδευτικού συστήματος χωρίς, όμως, αποκλεισμούς.

Για τη στήριξη της συμπεριληπτικής εκπαίδευσης των παιδιών με αναπηρίες, ας πούμε μέχρι το 2030.

 Ισότιμη πρόσβαση όλων των παιδιών, σε όλα τα δημόσια σχολεία, με ενίσχυση των αναγκαίων υπηρεσιών, όπως η παροχή υποστηρικτικού, διδακτικού προσωπικού.

Απαιτείται, όμως, προσανατολισμός προς μία αγορά εργασίας, χωρίς αποκλεισμούς, μέσω της εξάλειψης νομικών ή οικονομικών φραγμών, όπως είναι η αναφορά στη μη ικανότητα για εργασία για τα άτομα με αναπηρίες.

Οι θέσεις εργασίας θα προσαρμοστούν στις προσωποποιημένες συνθήκες εργασίας κάθε υπαλλήλου με αναπηρία, με την παράλληλη υποστήριξη των εργοδοτών από την πολιτεία, παραδείγματος χάριν, εξοπλίζοντας τον χώρο εργασίας με τις αναγκαίες υποστηρικτικές τεχνολογίες, καθώς και χρηματοδοτώντας το ενδεχόμενο κόστος εργονομικών προσαρμογών.

Είναι αναγκαία για εμάς η διεύρυνση των ποσοστώσεων για τις προσλήψεις σε Δημόσιο, αλλά και στον ιδιωτικό τομέα και σχετική προσαρμογή της νομοθεσίας του ΑΣΕΠ, με θέσπιση σχετικών προγραμμάτων από τη Δημόσια Υπηρεσία Απασχόλησης (Δ.Υ.Π.Α.).

Ως προς την προσβασιμότητα, είναι σημαντικότατο να έχουμε προσβάσιμα και «πράσινα» Μέσα Μαζικής Μεταφοράς, που θα διασφαλίζουν την πρόσβαση σε όλους ανεξαιρέτως τους επιβάτες, αλλά και την ελάχιστη δυνατή επιβάρυνση του φυσικού περιβάλλοντος, πολύ σημαντικό για εμάς, με δωρεάν χρήση των Μέσων Μαζικής Μεταφοράς για τους επιβάτες με αναπηρία.

Να γίνει μεταρρύθμιση του συστήματος φορολόγησης των πολιτών με αναπηρία, με υπολογισμό της εργατικής εισφοράς και παροχή συστήματος κινήτρων.

Απαιτείται εκσυγχρονισμός του Γενικού Οικοδομικού Κώδικα στην κατεύθυνση της θέσπισης της προσβασιμότητας των αναπήρων σε όλες τις νέες κατασκευές, δημόσιες και ιδιωτικές, καθώς και της μετασκευής των παλαιοτέρων όπου αυτό είναι εφικτό και δυνατόν.

Να θεσπιστεί επιχορήγηση θέατρων, κινηματογράφων, ξενοδοχείων για τις εργασίες αποκατάστασης της προσβασιμότητας των προϊόντων και των υπηρεσιών τους, καθώς και ενεργοποίηση ανεξάρτητων ελεγκτικών μηχανισμών για τη διασφάλιση της μόρφωσής τους με τις ευρωπαϊκές οδηγίες. Να υπάρχει, επίσης, πρόβλεψη για δωρεάν παροχές σε ΑμεΑ, που κάνουν χρήση αυτών των προϊόντων και υπηρεσιών.

Όλα αυτά θα σημάνουν μία έμπρακτη απενοχοποίηση της αναπηρίας με μέτρα υπέρ της αποϊδρυματοποίησης ενάντια στην κουλτούρα της εξάρτησης και της ιατρικοποίησης της αναπηρίας, με πλήρη και ισότιμη αναγνώριση όλων των ανθρώπινων δικαιωμάτων και ελευθεριών των ατόμων με αναπηρία, βάσει του κοινωνικού μοντέλου αξιολόγησης της αναπηρίας.

Είναι απαραίτητη η απρόσκοπτη πρόσβαση στην πληροφορία για όλους μέσω της πλήρους εφαρμογής των ευρωπαϊκών οδηγιών και των ευρωπαϊκών προτύπων για την ψηφιακή προσβασιμότητα, με αξιολόγηση των ιστότοπων, των εφαρμογών του δημόσιου τομέα από ειδικούς σε ένα καθολικό σχεδιασμό, με τη συνδρομή χρηστών υποστηρικτικών τεχνολογιών, με παράλληλη προώθηση προγραμμάτων κατάρτισης από εξειδικευμένο προσωπικό για την εκπαίδευση των εργαζομένων στο δημόσιο τομέα, ώστε να παραμείνει η τεχνογνωσία στα χέρια των εργαζομένων, αποφεύγοντας τις αναθέσεις σε εξωτερικούς προμηθευτές. Να εξαλειφθεί, δηλαδή, η αδικία, οι διακρίσεις στην άσκηση του εκλογικού δικαιώματος μέσω των λύσεων που παρέχει η ηλεκτρονική ψηφοφορία και ώστε να διασφαλίζεται η μυστικότητα της ψήφου και να προασπίζεται η ελευθερία και η ιδιωτικότητα των πολιτών με αναπηρία.

Περαιτέρω, ως προς την προσβασιμότητα για τις μεταφορές και τις υποδομές, αναφορικά με τα ΑμεΑ και τα εμποδιζόμενα άτομα, κριτήριο είναι η καθολική προσβασιμότητα και η εξάλειψη των αποκλεισμών.

Το ΜέΡΑ25, με ευαισθησία απέναντι στα δικαιώματα των ατόμων με αναπηρίες και περιορισμένη κινητικότητα, στοχεύει στο να φέρει νέα ώθηση στη διασφάλιση της προσβασιμότητας κατά της παροχής, κατά την παροχή υπηρεσιών μεταφορών και την κατασκευή ή βελτίωση, αν είναι δυνατόν, των υποδομών.

Η ανάπτυξη, χωρίς αποκλεισμούς, αποτελεί κρίσιμη ατζέντα για εμάς.

Είναι σημαντικός ο σχεδιασμός των προϊόντων, που μπορούν να χρησιμοποιηθούν απ’ όλους τους ανθρώπους στον μεγαλύτερο δυνατό βαθμό, χωρίς την ανάγκη προσαρμογής ή εξειδικευμένου σχεδιασμού.

Η επιδίωξη να επιτρέπει στα άτομα με αναπηρία να ζουν ανεξάρτητα και να συμμετέχουν πλήρως σε όλες τις πτυχές της ζωής.

Συνοπτικά, προτείνονται ένα αποτελεσματικό και λειτουργικό, δεκαετές, σχέδιο δράσης ενσωμάτωσης αρχών καθολικού σχεδιασμού που θα αξιολογείται διαρκώς και θα επιβλέπεται, ενώ θα υποστηρίζεται από συμβουλευτικό όργανο, αποτελούμενο από εκπροσώπους των ΑμεΑ.

Εισαγωγή αρμοδιότητας υπηρεσιών προσβασιμότητας στις διευθύνσεις των τεχνικών υπηρεσιών των Δήμων και των Περιφερειών, για τη μελέτη και την επίβλεψη των έργων που αφορούν τα έργα προσβασιμότητας στο χώρο. Παράλληλα, τα ΑμεΑ της πόλης και τα εμποδιζόμενα άτομα συνεργάζονται στενά στα έργα, σε ζητήματα επιτόπιων δοκιμών.

Ίδρυση ειδικού γραφείου για ΑμεΑ, με στόχο τον εντοπισμό τομέων που παρουσιάζουν ιδιαίτερες ανάγκες για τη βελτίωση της προσβασιμότητας σε δημόσιους χώρους και κτίρια, υπεύθυνο για τον συντονισμό όλων των δραστηριοτήτων που σχετίζονται με την προσβασιμότητα στην πόλη. Στο ειδικό γραφείο να υπάγονται ομάδες αστικής κινητικότητας που αποτελούνται από ΑμεΑ, από άτομα με περιορισμένη κινητικότητα και εκπροσώπους της Δημοτικής ή Περιφερειακής Αρχής.

Ίδρυση φόρουμ με σκοπό να προσφέρει ένα ανοικτό δίαυλο για διαβούλευση με όλους τους ενδιαφερόμενους φορείς και κυρίως με τα ΑμεΑ, αλλά και οργάνωση εκδηλώσεων με στόχο την ευαισθητοποίηση σχετικά με τα δικαιώματα των ΑμεΑ και των ζητημάτων προσβασιμότητας.

Σχεδιασμός ολοκληρωμένων διαδρομών στα Μέσα Μαζικής Μεταφοράς ενός αστικού ιστού.

Βελτίωση των δημόσιων συγκοινωνιών, ώστε να εξασφαλίζεται η ανεμπόδιστη πρόσβαση σε όλους τους δημόσιους χώρους, όπως για παράδειγμα, σε παραλίες, πάρκα, δημόσιες υπηρεσίες, κέντρα πολιτισμού και τα λοιπά, προκειμένου να μπορούν τα άτομα με αισθητηριακές διαταραχές και κινητικά προβλήματα να κινηθούν με ασφάλεια και άνεση.

Χρειάζονται οικονομικά κίνητρα για την προσαρμογή των ιδιωτικών κτιρίων στις απαιτήσεις προσβασιμότητας για τα ΑμΕΑ, ώστε αυτά τα άτομα να δύναται να κατοικήσουν, να εργαστούν ή να φιλοξενηθούν.

Επίσης, ελεύθερη πρόσβαση σε όλους τους χώρους, των συνοδών σκύλων οδηγών, για τα άτομα με προβλήματα όρασης. Πρέπει να συνειδητοποιήσουμε ότι τα εμπόδια στο περιβάλλον που έχουν σχεδιαστεί για να ταιριάζουν σε υγιή άτομα δημιουργούν ανικανότητα, όχι μόνο για ΑμΕΑ, αλλά και για παιδιά, ηλικιωμένους, εγκύους, ποδηλάτες, άτομα με καροτσάκια, άτομα με βαλίτσες και όποιον αποκλίνει, τέλος πάντων, από τον ανθρωπομετρικό μέσο όρο, προσωρινά ή και μόνιμα.

Η αναπηρία δεν είναι απλώς ένα ζήτημα μιας μικρής μειονότητας στον γενικό πληθυσμό της επικράτειας. Υπάρχει πολύ μεγαλύτερος πληθυσμός που επηρεάζεται, όπως το οικογενειακό περιβάλλον που περιορίζεται, λόγω των δεσμεύσεων από τη φροντίδα των ατόμων που ζουν με αναπηρία. Η διασφάλιση της προσβασιμότητας προάγει την ανεξαρτησία και για τις δύο πλευρές. Το ΜέΡΑ25, οι βελτιώσεις που ζητάμε στις υποδομές και στις μεταφορές έχουν βασικό ρόλο στη δημιουργία ενός περιβάλλοντος που να επιτρέπει σε όλους να αποφεύγουν τη φτώχεια. Επιτρέπει σε όλα τα παιδιά να πάνε στο σχολείο, μειώνει τον κίνδυνο θανατηφόρων ατυχημάτων ή και ασθενειών. Η προσβάσιμη, δηλαδή, υποδομή δημιουργεί ένα περιβάλλον χωρίς αποκλεισμούς, για ΑμεΑ και άτομα με περιορισμένη κινητικότητα, επιτρέποντάς τους να απολαμβάνουν τα αστικά, πολιτιστικά, πολιτικά, κοινωνικά και λοιπά οικονομικά τους δικαιώματα. Χωρίς προσβασιμότητα στη μεταφορά τα ΑμΕΑ ενδέχεται να αποκλειστούν από την ανεξάρτητη συμμετοχή στην απασχόληση, στην εκπαίδευση, στην υγειονομική περίθαλψη, καθώς και στην κοινωνική επαφή και τις ψυχαγωγικές δραστηριότητές τους.

Για όλα αυτά, πρέπει να μεριμνήσει ένα συνολικό νομοσχέδιο και σε αυτά τα προβλήματα να απευθυνθεί. Επιφυλασσόμαστε, κύριε Πρόεδρε, για την Ολομέλεια.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Να ανακοινώσω ότι μετά από διαβούλευση που έγινε, συμφωνήθηκε να καλέσουμε στην ακρόαση των φορέων τους ακόλουθους 7 φορείς. Την Εθνική Συνομοσπονδία Ατόμων με Αναπηρία, την Ολομέλεια των Προέδρων των Δικηγορικών Συλλόγων, την Εθνική Αρχή Προσβασιμότητας, την Ομοσπονδία Δικαστικών Υπαλλήλων Ελλάδος, την Ομοσπονδία Κωφών Ελλάδος, την Ένωση Δικαστών και Εισαγγελέων και τον Πανελλήνιο Σύλλογο Παραπληγικών.

Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Αγαπητές και αγαπητοί συνάδελφοι, πράγματι, σήμερα, συζητάμε ένα νομοσχέδιο του Υπουργείου Δικαιοσύνης, το οποίο είναι, κατά την άποψή μας, ιδιαιτέρως σημαντικό, γιατί θέτει στον δημόσιο διάλογο και στο πλαίσιο νομοθέτησης, πλέον, ζητήματα κρίσιμα για την προστασία των δικαιωμάτων των Ατόμων με Αναπηρία. Και, επειδή, πράγματι, τα ζητήματα των δικαιωμάτων των συμπολιτών μας με αναπηρία είναι ένα πολύ κρίσιμο διακύβευμα διαχρονικά για την ελληνική πολιτεία και πρέπει να είναι για κάθε Κυβέρνηση. Και επειδή, όπως είδα, αναδείχθηκε και από όλους τους συναδέλφους που τοποθετήθηκαν ότι είναι ένα ζήτημα, το οποίο προφανώς, και δεν αφορά μόνο το Υπουργείο Δικαιοσύνης, είναι ένα ζήτημα διατομεακό, ένα ζήτημα που απαιτεί οριζόντιες πολιτικές, ένα ζήτημα που αφορά πολλά επιμέρους κομμάτια της δημόσιας διοίκησης, γι’ αυτό τον λόγο η Κυβέρνηση η συγκεκριμένη έχει εκπονήσει για πρώτη φορά στην Ελλάδα ένα εθνικό σχέδιο δράσης για τα δικαιώματα των Ατόμων με Αναπηρία, το οποίο έχει οριζόντιες πολιτικές, αφορά δράσεις υπό αξιολόγηση και προς νομοθέτηση δεδομένα πολλών Υπουργείων, ένα μέρος του οποίου αφορά και το Υπουργείο Δικαιοσύνης.

Ειλικρινά, εκπλήσσομαι, για πρώτη φορά, από κριτική προς μια Κυβέρνηση για το ότι συνεχίζει να φέρνει νομοθετικές πρωτοβουλίες, κύριε Χήτα, και στην αξιότιμη Εισηγήτρια της Αξιωματικής Αντιπολίτευσης μέχρι, προφανώς, και το τέλος της εντολής που της έχει δώσει ο ελληνικός λαός. Μέχρι τώρα, ακούγαμε ότι όταν πλησιάζουν εκλογές, οι κυβερνήσεις κατεβάζουν τα μολύβια, ότι η δημόσια διοίκηση δεν λειτουργεί και, πράγματι, κύριε Χήτα, το Υπουργείο Δικαιοσύνης έχει φέρει 27 νομοσχέδια, αν δεν κάνω λάθος, σε αυτή τη θητεία, έχει ένα πολύ μεγάλο νομοθετικό έργο, προκειμένου να καλύψει ζητήματα και να λύσει προβλήματα σε έναν πολύ σύνθετο και ευαίσθητο χώρο, όπως είναι η ελληνική δικαιοσύνη και θα συνεχίσουμε, μέχρι την τελευταία μέρα που ο ελληνικός λαός μας έχει δώσει την εντολή να είμαστε στο «τιμόνι» της χώρας και να εκπροσωπούμε τα συμφέροντά του, να φέρνουμε νομοσχέδια, τα οποία μπορεί να κουράζουν τους βουλευτές ενδεχομένως, γιατί αντιλαμβάνομαι και μία κόπωση, έτσι όπως το εκθέτετε, αλλά θα φέρνουμε νομοσχέδια, τα οποία εξυπηρετούν τα συμφέροντα της ελληνικής κοινωνίας και των Ελλήνων πολιτών.

Προφανώς, δεν λύνονται όλα τα ζητήματα των συμπολιτών μας με αναπηρία με το συγκεκριμένο νομοσχέδιο, δεν ειπώθηκε αυτό ούτε και θα μπορούσε κανένας να το διατυπώσει με οποιαδήποτε στοιχειώδη λογική και γι’ αυτό είπα, εξαρχής, ότι τα ζητήματα αυτά είναι ζητήματα που απαιτούν δια τομεακές δράσεις, οριζόντιες πολιτικές, αφορούν μεγάλα κομμάτια της κοινωνικής πολιτικής και θα ήταν μια ωραία ευκαιρία, ενδεχομένως, να ακουστούν και οι θέσεις των κομμάτων πάνω στα ζητήματα των πολιτικών των συμπολιτών μας με αναπηρία.

Εκπλήσσομαι, βέβαια, επίσης, από τη στάση του ΣΥΡΙΖΑ, ο οποίος, επί τέσσερα χρόνια, δυστυχώς, ειδικά στα θέματα που αφορούν στο Υπουργείο Δικαιοσύνης, δεν είχε κάνει απολύτως τίποτα για τα θέματα των Ατόμων με Αναπηρία. Ενδεικτικά, σας αναφέρω, αξιότιμοι συνάδελφοι, ότι το Υπουργείο Δικαιοσύνης και η ελληνική πολιτεία δεν ήξερε καν, δεν γνώριζε ποια κτίρια δικαστικά στη χώρα είναι προσβάσιμα ή όχι σε συμπολίτες μας με αναπηρία, δεν το γνώριζε, δεν είχαμε καν επιδιώξει την καταγραφή και αυτό εγώ δεν θα το έθετα ποτέ σε ένα ζήτημα αντιπαράθεσης κομματικής, θα το έθετα ως μια διαχρονική παθογένεια της ελληνικής δημόσιας διοίκησης.

Όταν ακούω εδώ ότι, δήθεν, «φέρνουμε ένα νομοσχέδιο, το οποίο εξυπηρετεί επικοινωνιακούς στόχους» ή «εξυπηρετεί προεκλογικές πολιτικές», δεν νομίζω ότι η σύγκριση σε σχέση με τις δύο κυβερνητικές θητείες είναι χαώδης, τουλάχιστον, σε αυτό το ζήτημα και δεν είναι μία αποσπασματική προσπάθεια που γίνεται, προκειμένου να προσαρμοστούμε και στη διεθνή σύμβαση για τα δικαιώματα των Ατόμων με Αναπηρία, αλλά και τις πολιτικές της Ευρωπαϊκής Ένωσης για τα ζητήματα των Ατόμων με Αναπηρία που θέτουν όλες τις χώρες και όλα τα κράτη-μέλη προ των ευθυνών τους να επικαιροποιήσουν την ορολογία, να βρουν τρόπους να βελτιώσουν την προσβασιμότητα, να βρουν τρόπους, οι οποίοι θα βελτιώσουν πραγματικά την καθημερινότητα των Ατόμων με Αναπηρία. Εμείς έχουμε κάνει μια προσπάθεια, η οποία έχει οριζόντια χαρακτηριστικά, τουλάχιστον, στο δικό μας κομμάτι, το οποίο αφορά έναν ευαίσθητο χώρο, όπως είναι η Ελληνική Δικαιοσύνη.

Πρώτον - το είπα και προηγουμένως - κατεγράφησαν όλα τα κτίρια, πού χρειάζονται παρεμβάσεις και με ποιο τρόπο. Είναι προφανές ότι σε όλα τα καινούργια κτίρια που φτιάχνονται και, όπως έχει πει ο Υπουργός, ο κ. Τσιάρας, γίνεται μια πολύ μεγάλη προσπάθεια μετά από πάρα πολλά χρόνια να υπάρξουν καινούργια κτίρια σε πολλά μέρη της Ελλάδας. Όλα τα καινούργια κτίρια που γίνονται αυτή τη στιγμή, προφανώς κι έχουν τις προδιαγραφές για να είναι προσβάσιμα σε Άτομα με Αναπηρία, αλλά και όλα τα υφιστάμενα, τα οποία η Ελληνική Πολιτεία, δυστυχώς, ούτε καν γνώριζε τις συνθήκες βάσει των οποίων μπορούσαν να έχουν προσβασιμότητα αυτοί οι συμπολίτες μας. Έχουν γίνει ήδη παρεμβάσεις και στη Θεσσαλονίκη και σε Πρωτοδικεία της Περιφέρειας και στο Συμβούλιο της Επικρατείας σε συνεργασία με τις διοικήσεις των δικαστηρίων, που, όπως ξέρετε, έχουν την κατ’ εξοχήν αρμοδιότητα, συνταγματικά κατοχυρωμένη, για τη διοίκηση των ζητημάτων αυτών, αλλά είμαστε κοντά στο να βοηθάμε, στο να ενισχύσουμε τα στοιχεία προσβασιμότητας.

Επίσης, δεν είναι, όπως είπατε, ότι «απλά, βάζουμε έναν υπάλληλο, να βοηθήσει τους συμπολίτες μας», το οποίο δεν καταλαβαίνω από πού κι ως πού είναι αρνητικό, το να υπάρχει ένας ειδικός υπάλληλος, ο οποίος θα συνδράμει στον προγραμματισμό και στη βοήθεια της καθημερινότητας των συμπολιτών με αναπηρία. Έχω δει πάρα πολλούς συναδέλφους μου δικηγόρους, από τότε που ήμασταν και με τον κ. Ξανθόπουλο σε ζητήματα συνδικαλιστικών φορέων των δικηγορικών συλλόγων, που έθεταν τα ζητήματα αυτά σε προτεραιότητα και προσπαθούμε, στα υφιστάμενα δεδομένα που έχουμε διαθέσιμα, να βοηθήσουμε και σε αυτή την κατεύθυνση.

Επίσης, στο θέμα της προσβασιμότητας, γίνεται μια μεγάλη προσπάθεια και μέσω του Ταμείου Ανάκαμψης, να ενταχθούν σε χρηματοδότηση ζητήματα που αφορούν στην προσβασιμότητα των Ατόμων με Αναπηρία σε δημόσια κτίρια και, προφανώς, και σε δικαστικά κτίρια. Παράλληλα, όμως, με αυτό έχουμε ξεκινήσει - όπως προείπα - να κάνουμε συγκεκριμένες παρεμβάσεις σε πολλά δικαστήρια της χώρας μετά την καταγραφή, με ασφάλεια προφανώς, προκειμένου να μπορέσουμε να την ενισχύσουμε.

Στο σημείο αυτό, αγαπητοί συνάδελφοι του ΣΥΡΙΖΑ, δεν είχε γίνει απολύτως τίποτα. Τίποτα δεν είχε γίνει και είναι αρνητικό - σας το είπα - και δεν είχα διάθεση να αντιπαρατεθούμε κομματικά για αυτό το ζήτημα. Ήταν ένα ζήτημα διαχρονικής παθογένειες της Ελληνικής Πολιτείας στο να καταγράψει και να έχει δεδομένα που θα μπορούσαν να βοηθήσουν τη Διοίκηση να παρέμβει, αλλά δεν έγινε, απολύτως, τίποτα.

Επίσης, με νόμο που ψηφίστηκε από την Ελληνική Βουλή, τον 4871/2021, για την Εθνική Σχολή Δικαστικών Λειτουργών, προβλέφθηκαν ειδικά υποχρεωτικά σεμινάρια και μαθήματα στην Εθνική Σχολή Δικαστών που αφορούν στα δικαιώματα των Ατόμων με Αναπηρία για πρώτη φορά. Γιατί, εμείς προσπαθούμε να επενδύσουμε και στην επόμενη μέρα, διότι ό,τι νομοσχέδια και ό,τι νόμους και να ψηφίσουμε εδώ, αυτοί θα κληθούν να εφαρμοστούν από ανθρώπους, από τους Έλληνες Δικαστές, τους Έλληνες Εισαγγελείς και θα πρέπει να επενδύσουμε στο να εκπαιδεύονται σε πιο σύγχρονα δεδομένα, σε πιο σύγχρονα μοντέλα και βάλαμε για αυτό τον λόγο ρητά προβλεπόμενα νομοθετικά και τα δικαιώματα των Ατόμων με Αναπηρία και τα δικαιώματα των ανηλίκων και τη Φιλική Δικαιοσύνη στα Παιδιά, ώστε να πάμε σε ένα άλλο μοντέλο, πλέον, εκπαιδευτικού υπόβαθρου της Εθνικής Σχολής Δικαστών.

Επίσης, κατόπιν πρωτοκόλλου συνεργασίας του Υπουργείου Δικαιοσύνης με το Εθνικό Κέντρο Δημόσιας Διοίκησης και Αυτοδιοίκησης, σχεδιάστηκαν και υλοποιούνται σε συστηματική βάση επιμορφωτικά σεμινάρια Δημόσιων Υπαλλήλων με θέμα «τα δικαιώματα των Ατόμων με Αναπηρία», προκειμένου να ενισχύσουμε και το εκπαιδευτικό υπόβαθρο και των Δημόσιων Υπαλλήλων που θα έρχονται σε επαφή με τους συμπολίτες μας με αναπηρία. Καταρτήσαμε οδηγό που αφορά στην αντιμετώπιση του ρατσιστικού εγκλήματος, το οποίο αφορά στα Άτομα με Αναπηρία, το οποίο, μάλιστα, το εκδώσαμε και σε μορφή braille για διανομή σε φορείς τυφλότητας και να ενισχύσουμε κι αυτό το κομμάτι.

Κυρώθηκε από τη Βουλή αυτή η Σύμβαση για τη Διεθνή Προστασία των Ανηλίκων σε ζητήματα που έχουν να κάνουν με τα Άτομα με Αναπηρία και ήταν υποχρέωση της χώρας μας να το έχει κάνει εδώ και πολλά χρόνια και δεν το είχε κάνει.

Πρόσφατα, ψηφίστηκε διάταξη σε συνεργασία με το Υπουργείο Εσωτερικών που προβλέπει την υποχρέωση των φορέων δημόσιου τομέα που δεν πληρούν τα ποσοστά απασχόλησης δικηγόρου με ποσοστό αναπηρίας 50% τουλάχιστον, όταν προκηρύξουν την πρόσληψη δικηγόρων με έμμισθη εντολή, να προβούν κατά προτεραιότητα σε πλήρωση αυτών των θέσεων.

Τα αναφέρω αυτά ενδεικτικά, διότι η όλη πολιτική προσέγγιση που γίνεται στο Υπουργείο Δικαιοσύνης αυτό το χρονικό διάστημα έχει ως βασικό άξονα και την προστασία των δικαιωμάτων των ατόμων με αναπηρία και η επέκταση της αρχής της ισότητας, την οποία προβλέπουμε σήμερα ρητά νομοθετικά στο συγκεκριμένο νομοσχέδιο, ήταν πάγιο αίτημα του αναπηρικού κινήματος. Έχω πραγματοποιήσει συνάντηση, όπως και ο Πρωθυπουργός, με τον πρόεδρο της ΕΣΑμεΑ για το ζήτημα αυτό. Δεν είχε γίνει, δυστυχώς, τίποτα επί των ημερών του ΣΥΡΙΖΑ ή μάλλον είχε γίνει κάτι ακόμα χειρότερο, παρέπεμπαν εξουσιοδοτικά σε προεδρικό διάταγμα, μιας και το αναφέρατε κυρία συνάδελφε του ΣΥΡΙΖΑ, στο να επεκτείνει την αρχή της ισότητας. Εμείς την επεκτείνουμε νομοθετικά, με νόμο του Κράτους και μακάρι να το ψηφίσετε, για να συμμετέχετε και εσείς σε αυτή την κοινή προσπάθεια.

Όταν, λοιπόν, ικανοποιείται ένα πάγιο αίτημα του αναπηρικού κινήματος και είναι αυτή η Κυβέρνηση που το κάνει, προφανώς, αντιλαμβάνομαι ότι έχετε κάποια σχετική δυσφορία να ανεχτείτε ότι μια κεντροδεξιά Κυβέρνηση εξυπηρετεί έναν προοδευτικό στόχο, τον οποίο θα έπρεπε, ενδεχομένως, να τον έχετε ολοκληρώσει εσείς επί των δικών σας ημερών, που αυτοπροσδιορίζεστε ως προοδευτικό κόμμα, αλλά δεν το κάνατε. Το καταλαβαίνω υπό αυτή την έννοια, αλλά είναι κρίμα να έρχεται μια διάταξη, η οποία ικανοποιεί ένα πάγιο αίτημα, που δίνει πραγματικά μια νομοθετική κατοχύρωση ενός ζητήματος που πρωτοπορεί η χώρα μας, γιατί είναι μεγάλο θέμα στην Ευρωπαϊκή Ένωση η επέκταση της αρχής της ισότητας και πολλά κράτη μέλη δεν προχωρούν στην υιοθέτησή του, να ερχόμαστε πρωτοποριακά να το ενισχύσουμε και αντί να ακούσουμε την κριτική που είναι σεβαστή, για οποιαδήποτε θέματα θέλετε να θέσετε, να μην ακούμε τίποτα που να υπάρχει κατ’ αρχάς ένα μέρος αυτοκριτικής για ποιο λόγο δεν έγινε 4 χρόνια κάτι τέτοιο και, αφετέρου, να πούμε ότι το στηρίζουν όλα τα κόμματα.

Πάμε τώρα στο ζήτημα της ορολογίας. Όπως ξέρετε και το αναφέρει και η έκθεση συνεπειών ρύθμισης του νόμου, υπήρχε ένα ζήτημα το οποίο είχε τεθεί και από τη Διεθνή Σύμβαση των Ηνωμένων Εθνών, αλλά και από την Επιτροπή των Ηνωμένων Εθνών για τα Δικαιώματα των Ατόμων με Αναπηρία, ώστε τα κράτη να προσπαθούν, και μέσω της ορολογίας, να μην διαιωνίζουν με τον πιο επίσημο τρόπο που μπορεί ένα κράτος, δηλαδή, από τον νόμο του, υποτιμητικές εκφράσεις σε σχέση με τα άτομα με αναπηρία. Οπότε, κύριε Χήτα, προφανώς και δεν λύνεται το θέμα με την αλλαγή της ορολογίας, αλλά νομίζω -και αυτό νομίζω διαπιστώθηκε από όλους όσους τοποθετήθηκαν- ότι το να αλλάξουμε υποτιμητικούς όρους, οι οποίοι ήταν πολλά χρόνια στο ίδιο το νομοθετικό πλαίσιο που η Ελληνική Πολιτεία είχε ψηφίσει και είχε πλέον ως νομοθετικό επίσημο κείμενο, νομίζω ότι μόνο προς τη θετική κατεύθυνση μπορούμε να αξιολογήσουμε, γιατί δίνει και μια αρχή και για όλες τις επόμενες κυβερνήσεις εις το διηνεκές να προσπαθούν να βελτιώνουν ζητήματα που αφορούν τη χρήση υποτιμητικών όρων στους συμπολίτες μας με αναπηρία.

Έχει, λοιπόν, έντονα και στοιχεία συμβολισμού, αλλά και στοιχεία ουσίας, γιατί είναι άλλο να λέμε κάποιον συμπολίτη μας με έναν όρο απαρχαιωμένο και υποτιμητικό και είναι άλλο η ίδια η Πολιτεία, το ίδιο το Νομοθετικό Σώμα να ανέχεται αυτού του είδους την ορολογία και αυτό, επίσης, ήταν ένα αίτημα των αναπηρικών κινημάτων και μάλιστα επειδή άκουσα και κάτι για καθυστέρηση και για ποιο λόγο δεν ήρθε νωρίτερα και για ποιο λόγο γίνεται τώρα, ναι, συστήθηκε ομάδα εργασίας στο Υπουργείο Δικαιοσύνης από αυτή την Κυβέρνηση, που ανέλαβε, στην οποία συμμετείχε και εκπρόσωπος της ΕΣΑμεΑ, διαπιστώθηκαν, γιατί αντιλαμβάνεστε ότι αυτά τα θέματα, επειδή αλλάζουν Κώδικες, χρειάζονται μια προσοχή, η ορολογία είναι ένα θέμα που χρειάζεται και αυτό προσοχή, έγινε μια πρώτη κατηγοριοποίηση των όρων που αλλάζουν και μπορούν, ορολογικά πλέον, να έχουν μια πιο βελτιωμένη διατύπωση και προχωρήσαμε στη νομοθέτηση.

Τώρα, εάν θέλουμε να μπούμε σε ζητήματα ουσίας των διατάξεων και πεδίου εφαρμογής των διατάξεων, είναι πολύ πιο σύνθετο, προφανώς, ζητούμενο, το οποίο χρειάζεται πράγματι ακόμα μεγαλύτερη επεξεργασία, ακόμα μεγαλύτερη προσοχή, γιατί όταν αλλάξουμε το πεδίο εφαρμογής μέσω της ορολογίας, αντιλαμβανόμαστε, και όσοι είμαστε νομικοί σε αυτή την Αίθουσα, ότι πλέον υπάρχει η ανάγκη για μια περαιτέρω και πιο σύνθετη και πιο διεπιστημονική αξιολόγηση.

Γι’ αυτό τον λόγο, λοιπόν, εμείς κάναμε μία πρώτη απαλοιφή και αλλαγή των φράσεων και των εκφράσεων που είναι υποτιμητικές για τους συμπολίτες μας με αναπηρία και, από εκεί και πέρα, πεδίο δόξης λαμπρό να συνεχίσουμε να υπάρξουν και άλλες αλλαγές, οι οποίες θα βελτιώσουν ακόμα και το πεδίο εφαρμογής, όπου κρίνεται ότι αυτό είναι πράγματι προς την ενίσχυση των δικαιωμάτων των ατόμων με αναπηρία. Οπότε, θεωρώ ότι σε αυτό το κομμάτι τουλάχιστον υπάρχει, απ’ ό,τι κατάλαβα, μια συναίνεση στη στάση της πλειοψηφίας των κομμάτων.

 Τώρα, στο κομμάτι της νομικής βοήθειας, θεωρούμε ότι ήταν μία αυτονόητη προσπάθεια που έπρεπε να γίνει για να ενισχυθεί και το ζήτημα της υπαγωγής των ατόμων με αναπηρία στη νομική βοήθεια, ενώ ενισχύουμε και τον ίδιο το θεσμό με αυτό τον τρόπο, καθότι, επεκτείνουμε το πεδίο εφαρμογής του σε ένα κομμάτι που πραγματικά νομίζω ότι χρήζει προστασίας και ενίσχυσης, μέσω του σημαντικού αυτού θεσμού που πράγματι αντιμετώπισε προβλήματα στα πολλά τελευταία χρόνια. Με πρόσφατη νομοθετική ρύθμιση, προσπαθούμε να δώσουμε μια τελική λύση και νομίζω θα το επιτύχουμε πλέον με την προσφάτως, την προηγούμενη βδομάδα, ψηφισθείσα διάταξη από την Ελληνική Βουλή, ενώ, σε ό,τι έχει να κάνει με το ζήτημα του υπαλλήλου - το είπα στην αρχή – ότι, προφανώς, και από μόνο του δεν λύνει, αλλά, όταν γίνεται μια συνολική προσπάθεια για την ενίσχυση της προσβασιμότητας των ατόμων με αναπηρία, είναι και αυτό μία προσθήκη, η οποία μπορεί να βοηθήσει.

Κάνουμε συνεχώς επαφή στο Υπουργείο Δικαιοσύνης με όλες τις διοικήσεις των δικαστηρίων ανά την Ελλάδα, προκειμένου να μπορέσουμε, όπου μπορούμε, σημειακά να βοηθήσουμε είτε με ράμπες είτε με δυνατότητα που υπάρχει να ενισχύσουμε άλλα κομμάτια προσβασιμότητας όπου αυτό είναι εφικτό και τεχνικά. Το αντιλαμβανόμαστε όλοι αυτό και, στο πλαίσιο αυτό, κρίνουμε, όπως κρίθηκε και από την ομάδα εργασίας που έγινε, ότι θα βοηθούσε να υπάρχει ένας συγκεκριμένος δημόσιος λειτουργός στο να παρακολουθεί και να ενισχύει αυτή την προσπάθεια.

 Κλείνοντας, κύριε Πρόεδρε, νομίζω ότι θα τα πούμε και στην επί των άρθρων την επόμενη εβδομάδα και στην Ολομέλεια όταν γίνει, την Πέμπτη, ότι θα έπρεπε, κατά την άποψή μου, σε ζητήματα τα οποία αφορούν τόσο ευαίσθητα κομμάτια άσκησης πολιτικής, να υπάρχει μία συναίνεση, γιατί εγώ θεωρώ ότι όλες οι κυβερνήσεις είχαν τη διάθεση να ενισχύσουν και να βοηθήσουν ζητήματα που αφορούν την παρουσία ευάλωτων κομματιών της ελληνικής κοινωνίας όπως είναι τα άτομα με αναπηρία. Το ποιος το έκανε και ποιος δεν το έκανε κρίνεται από τους πολίτες. Ο καθένας μας κάνει μια προσπάθεια, την οποία πρέπει να διαφυλάξουμε, να τη βελτιώνουμε και να προχωρήσουμε στο μέλλον, με έναν πιο παραγωγικό τρόπο άσκησης πολιτικής και όχι να κάνουμε αντιπολίτευση για την αντιπολίτευση, γιατί ειδικά σε ζητήματα όπως είναι η προστασία των ατόμων με αναπηρία, είτε λέγεται ψηφιακή κάρτα για τα άτομα με αναπηρία, είτε λέγεται προσωπικός βοηθός, είτε λέγεται ψηφιοποίηση, η τεράστια προσπάθεια της ψηφιοποίησης πολλών διαδικασιών στη δημόσια διοίκηση, μεταξύ των οποίων και τα ΚΕΠΑ, έχει γίνει μια μεγάλη προσπάθεια από πολλά υπουργεία της συγκεκριμένης Κυβέρνησης και γ’ αυτό είναι χρήσιμο το ότι υπάρχει ένα εθνικό σχέδιο δράσης, το οποίο, μάλιστα, τελεί υπό την ανώτατη πολιτική εποπτεία του Πρωθυπουργού και του Υπουργού Επικρατείας, του κ. Γεραπετρίτη, προκειμένου να υπάρχει ένας συντονισμός δράσεων και να μην είναι αποσπασματικές προσπάθειες που, προφανώς, και από μόνες τους δεν θα αρκούν, αλλά να υπάρχει ένα ολοκληρωμένο πλαίσιο, το οποίο διασφαλίζει και τη συνέχεια της δημόσιας διοίκησης.

 Γιατί, είναι σημαντικό να υπάρχει ένας οδικός άξονας πολιτικών, οι οποίες μπορούν να συνεχίζονται υπό οποιαδήποτε ενδεχομένως Κυβέρνηση στο μέλλον. Αυτό διασφαλίζει τη συνέχεια της διοίκησης, ειδικά σε τόσο ευαίσθητα ζητήματα και νομίζω ότι και αυτή η προσπάθεια που γίνεται από το συγκεκριμένο νομοσχέδιο, τόσο με τη νομοθετική επέκταση της αρχής της ισότητας που ικανοποιείται ένα πάγιο αίτημα του αναπηρικού κινήματος, όσο και με την ορολογία και την απαλοιφή τιμητικών όρων που είναι ένα ζήτημα συμβολισμού, κουλτούρας νομικής και πολιτισμού για την εθνική νομοθεσία και είναι η πρώτη φορά που γίνεται από τον Έλληνα νομοθέτη, όσο, όμως, και με επιμέρους διατάξεις, όπως είναι η προσθήκη στον Κώδικα Οργανισμού Δικαστηρίων και Δικαστικών Λειτουργών, όπως είναι η νομική βοήθεια, συντείνουν στο να βελτιώσουμε την καθημερινότητα και προστασία συμβολική και ουσιαστική των συμπολιτών μας με αναπηρία.

Νομίζω, λοιπόν, ότι έχουμε μία ευκαιρία σε αυτό το νομοσχέδιο και μετά την ακρόαση των φορέων και μετά την επί των άρθρων συζήτηση, να έχουμε τη μέγιστη δυνατή σύγκλιση, γιατί, το ξαναλέω, αυτά τα ζητήματα δεν θα έπρεπε να αποτελούν μείζον αντικείμενο πολιτικής και κομματικής αντιπαράθεσης. Αλλά, αν κάποιος επιλέγει μία τόσο απαξιωτική κριτική απέναντι σε ένα, κατά γενική ομολογία, νομοσχέδιο που κινείται στη σωστή κατεύθυνση, πρέπει να αναλογίζεται τι έκανε και ο ίδιος τα χρόνια που κυβέρνησε. Επειδή εκεί υπάρχει πολύ μεγάλη έλλειψη πολιτικών, νομίζω ότι καλό είναι να δούμε το μέλλον με μια πιο θετική και παραγωγική διάθεση, προκειμένου να μπορέσουμε να βελτιώσουμε την αλλαγή κουλτούρας και νομοθέτησης ειδικά σε τέτοια ζητήματα μείζονος κοινωνικής σημασίας.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Μακάρι να γίνει αυτό που ευχηθήκατε και με το οποίο καταλήξατε.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γκιουλέκας Κωνσταντίνος, Ζεμπίλης Αθανάσιος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

Τέλος και περί ώρα 12:50΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΣΤΑΥΡΟΣ ΚΕΛΕΤΣΗΣ**